১৩ জ্যৈষ্ঠ ১৪২৭, বুধবার ২৭ মে ২০২০, ৬:৫৬ অপরাহ্ণ\n৩০ জানুয়ারি ২০২০ বৃহস্পতিবার, ১২:২৫ এএম\nফাহিম আহম্মেদ মন্ডল\n-আবুল মনসুর আহম্মেদ\nসাংবাদিকতায় আদর্শ, রাজনীতিতে প্রবাদ পুরুষ, সাহিত্যিক হিসেবে জনপ্রিয়তার তুঙ্গে এবং পাশাপাশি আইন পেশায়ও সফলতার শীর্ষে - একজন ব্যাক্তিমানুষ এক জীবনে একাধারে এতো এতো ক্ষেত্রে প্রতিষ্ঠা শুধু কল্পনাতেই কল্পনা করতে পারেন!! কিন্তু এই সবগুলো সফলতাই যিনি একাধারে অর্জন করেছিলেন, যে কাজেই হাত দিয়েছেন, তার সবকিছুই সফলতার সঙ্গে করেছিলেন নিজের করতলগত, তিনি আমাদের সবার প্রিয় ব্যাক্তিত্ব কিংবদন্তী আবুল মনসুর আহম্মেদ।\nইতিহাস খ্যাত এই মহান ব্যাক্তি জন্মগ্রহণ করেন ১৮৯৮ সালের ৩রা সেপ্টেম্বর ময়মনসিংহ জেলার ত্রিশাল থানার অন্তর্গত ধানীখোলা গ্রামের বিখ্যাত ফরাজী বংশে। তাঁর দাদার নাম আরমাল্লা ফরাজী, পিতার নাম আব্দুর রহিম ফরাজী এবং মাতার নাম মীর জাহান খাতুন। তিনি তাঁর বাবা মায়ের তৃতীয় সন্তান। তাঁর আরও তিনজন ভাই ছিলেন। ছোটবেলা থেকেই তিনি অত্যন্ত আত্মমর্যাদাসচেতন, জেদী এবং মেধাবী ছিলেন। সেসবের স্বাক্ষর তিনি আমৃত্যু আমাদের সামনে রেখে গিয়েছেন।\nআবুল মনসুর আহম্মেদের পরিবার ছিলো ওয়াহাবী আন্দোলনের সাথে যুক্ত। তাঁর দাদার বড় ভাই আশেকউল্লাহ ফরাজী ছিলেন ওয়াহাবী আন্দোলনের একজন সক্রিয় কর্মী এবং বিখ্যাত তলোয়ার চালনাকারী। তাঁর প্রাথমিক শিক্ষাজীবন শুরু হয় নিজ গ্রামেই একটি মক্তবে। সেখানকার উস্তাদ ছিলেন তাঁরই চাচা মুনশী ছমিরদ্দিন ফরাজী। সেখানে তাঁর আরবী-ফারসী পড়ার পত্তন ঘটে। এরপর ১৯০৯ সালে ত্রিশালের দরিরামপুর মাইনর স্কুলে তিনি ক্লাস থ্রি তে ভর্তি হন। ১৯১১ সালে দিল্লীতে সম্রাট পঞ্চম জর্জের দরবার উপলক্ষ্যে স্কুলের সবচেয়ে ভালো ছাত্র হিসেবে তিনি অনেকগুলি ইংরেজী ও বাংলা বই পুরস্কার পেয়েছিলেন। এরপর ১৯১২ সালে তিনি ময়মনসিংহ শহরে মৃত্যুঞ্জয় স্কুলে ষষ্ঠ শ্রেণীতে ভর্তি হন। এখানেও ভর্তির পর তিনি পড়ালেখায় কৃতিত্বের স্বাক্ষর রাখেন এবং ১৯১৭ সালে কৃতিত্বের সাথেই ম্যাট্রিক পরীক্ষা পাশ করেন। মৃত্যুঞ্জয় স্কুলে পড়ার সময়েই তাঁর রাজনীতিতে হাতেখড়ি হয়। এরপর তিনি ভর্তি হন জগন্নাথ কলেজে এবং সেখান থেকে ১৯১৯ সালে কৃতিত্বের সাথে উচ্চমাধ্যমিক পাশ করেন।\n১৯২০-২১ সাল। সময়টা তখন পুরোপুরিই খিলাফত ও অসহযোগ আন্দোলনের। এ সময়তিনি ঢাকা কলেজে বি.এ-তে অধ্যয়নরত। উভয় আন্দোলনের প্রতি সমর্থন জ্ঞাপন পূর্বক তিনি কলেজ বয়কট করেন এবং মহাত্মা গান্ধীর আদর্শে অনুপ্রাণিত হয়ে কংগ্রেসে যোগদান করেন। কিন্তু অধ্যাপক ল্যাংলির বিশেষ আদেশে তিনি বি.এ পরীক্ষায় অংশগ্রহণ করেন এবং ফলাফল না জেনেই গ্রামে ফিরে আসেন।\nঅসহযোগ আন্দোলনের একটি বিশেষ নীতি ছিলো,”ব্যাক টু ভিলেজ”। গ্রামে এসে তিনি আরেক কিংবদন্তী পুরুষ ও তাঁর বাল্যবন্ধু আবুল কালাম শামছুদ্দিন এর সাথে মিলে একটি পল্লী সমিতি করেন এবং স্কুল প্রতিষ্ঠা করেন। তিনি নিজে হন এ স্কুলের অবৈতনিক হেডমাস্টার।\nপরবর্তীতে খেলাফত আন্দোলনে আরও ব্যাপক ভূমিকা রাখার জন্য তিনি ময়মনসিংহ শহরে আসেন এবং তৎকালীন ন্যাশনাল স্কুলে চল্লিশ টাকা বেতনে মাস্টারীর চাকুরী নেন। খুব দ্রুতই তিনি ময়মনসিংহ জেলা খেলাফত কমিটির সাধারণ সম্পাদক পদে আসীন হন। বছরকাল ঘুরতে না ঘুরতেই খেলাফত আন্দোলন ও অসহযোগ আন্দোলন উভয়ই স্তিমিত হয়ে আসে এবং তিনি মাস্টারী পেশায় আর মন ধরে রাখতে পারছিলেন না। ইতোমধ্যেই তিনি খেলাফত আন্দোলনের কেন্দ্রীয় কমিটির আহ্বানে ১৯২২ সালে কলকাতায় যান এবং সেখানে আবুল কালাম শামছুদ্দিনের সহায়তায় “মাসিক মোহাম্মদী” ও “সুলতান” পত্রিকায় লিখালিখি আরম্ভ করেন। এরই মাঝে আইন সভার নির্বাচনের দিনক্ষণ চূড়ান্ত হয় এবং ময়মনসিংহ জেলা থেকে নির্বাচনে প্রার্থীতা করেন আবুল মনসুর আহম্মেদের নেতা তৈয়বুদ্দীন আহম্মেদ।\nনির্বাচনে ধনবাড়ির বিখ্যাত জমিদার সৈয়দ নবাব আলী চৌধুরী ছিলেন তৈয়বুদ্দীন আহম্মেদের প্রতিদ্বন্দী। আবুল মনসুর ছোটবেলা থেকেই ছিলেন প্রজা আন্দোলনের সমর্থক। তিনি ময়মনসিংহে ফিরে এলেন এবং নবাব বাহাদুরের বিরুদ্ধে নির্বাচনী প্রচারণায় অংশগ্রহণ করলেন এবং “নবাব বাহাদুরের বাহাদুরী” শীর্ষক নির্বাচনী পুস্তিকা লিখলেন। নির্বাচনে নবাব সাহেব ধরাশায়ী হলেন এবং তৈয়বুদ্দীন আহম্মেদের বিজয়কে জনমানস থেকে শুরু করে নেতাকর্মীগণ সবাই একবাক্যে আবুল মনসুর আহম্মেদের কৃতিত্ব বলে স্বীকার করে নিলেন।\nএরপর তিনি আবার কলকাতায় ফিরে গেলেন এবং আবুল কালাম শামছুদ্দীনের প্রচেষ্ঠায় “ছোলতান” পত্রিকায় প্রথমে ত্রিশ এবং পরবর্তীতে চল্লিশ টাকা বেতনে চাকুরী গ্রহন করেন। এ সময়তিনি দেশবন্ধুর গুণগ্রাহী হয়ে উঠেন এবং স্বরাজ দলের একজন একনিষ্ঠ ভক্ত সমর্থকে পরিণত হন। ১৯২৫ সালে দেশবন্ধুর আকস্মিক মৃত্যুতে সারা বাংলাতেই এক অনিশ্চয়তার দোল দেখা দেয়। এ সময় বাংলায় সাম্প্রদায়িক দাঙ্গাও দেখা দেয় ভয়ানকরূপে। এরপর তিনি প্রজা আন্দোলনের সাথে সম্পৃক্ত হয়ে পড়েন এবং একই সাথে হিন্দু-মুসলিম সম্প্রীতি রক্ষার কাজও করে যাচ্ছিলেন। কিন্তু কংগ্রেস পার্টি একচোখাভাবে সব কাজে মুসলমানদের বিরোধিতা এবং স্বার্থবিরোধী কাজ করতে থাকায় তিনি মুসলিম লীগে যোগদান করেন, কিন্তু পাশাপাশি কংগ্রেস সদস্যপদ তখনও ত্যাগ করেননি। এ সময়তিনি কংগ্রেসের ময়মনসিংহ জেলা কমিটির ভাইস প্রেসিডেন্ট ছিলেন।\nকলকাতায় থাকা অবস্থাতেই তিনি তৎকালীন প্রাদেশিক মুসলিম লীগের সাধারণ সম্পাদক মৌঃ মুজিবুর রহমানের সঙ্গে বিশেষ সখ্য গড়ে তুলেন এবং মূলত তাঁর অনুরোধেই পুনরায় ময়মনসিংহ জেলায় ফিরে আসেন। এখানে তিনি ময়মনসিংহ জেলা শাখা মুসলিম লীগ প্রতিষ্ঠা করেন এবং নিজে জেলা সভাপতি হন। পাশাপাশি তিনি একই জেলার আঞ্জুমানে ইসলামীয়ার সভাপতিও ছিলেন।\nময়মনসিংহে ফিরে এসে এবারে তিনি প্রজা সমিতির সংগঠনের দিকে মনযোগী হন এবং পাশাপাশি ময়মনসিংহ জজ কোর্টেও উকালতি আরম্ভ করেন। ইতোমধ্যেই তিনি কলকাতার “রিপন কলেজ” থেকে আইন শিক্ষা গ্রহণ করেছিলেন এবং ১৯২৯ সালে বার কাউন্সিল পরীক্ষা দিয়ে পাশ করেন। ১৯২৯-১৯৩৮ সাল পর্যন্ত তিনি ময়মনসিংহে অবস্থান করেন এবং জজ কোর্টে প্র্যাক্টিস করেন। একই সাথে তিনি জেলার সংগঠন গুলো দক্ষতার সাথেই পরিচালনা করছিলেন। ইতোমধ্যে অবিভক্ত বাংলার ইতিহাসে প্রথম সংসদীয় নির্বাচন ঘনিয়ে আসলো এবং তিনি শেরে-বাংলা এ কে ফজলুল হকের বিশেষ অনুরোধে মুসলিম লীগ ছেড়ে কৃষক প্রজা পার্টিতে যোগদান করলেন। একই সাথে তিনি এই পার্টির জেলা সভাপতিরূপে দায়িত্ব গ্রহণ করেন।\nসমগ্র বাংলা জুড়ে নির্বাচনে তিনি কৃষক প্রজা পার্টির মূল নীতি-নির্ধারকদের একজন ছিলেন এবং পার্টির নির্বাচনী ইশতেহার তাঁরই প্রস্তুতকৃত ছিলো। নির্বাচনে হক সাহেব জয়যুক্ত হন এবং কৃষক প্রজা পার্টি সরকার গঠন করে। তখন তিনি আবারও কলকাতায় ফিরে আসেন এবং কৃষক প্রজা পার্টির দৈনিক পত্রিকা ‘কৃষক’ এর সম্পাদক রূপে কাজ আরম্ভ করেন। এদিকে কৃষক প্রজা আন্দোলনে যোগদান করেন টাঙ্গাইলের ধনবাড়ির জমিদার নবাব আলী চৌধুরীর ছেলে নবাবযাদা হাসান আলী চৌধুরী। তাঁর যোগদান পার্টির জন্যে অনেক গুরুত্বপূর্ণ ছিলো। ময়মনসিংহ জেলা কমিটিতে আবুল মনসুর আহম্মেদ সভাপতিরূপে এবং নবাবজাদা হাসান আলী সাধারণ সম্পাদক রূপে কাজ করে যাচ্ছিলেন।\nময়মনসিংহে কৃষক প্রজা পার্টির কাজ তারা দুজনে একসঙ্গেই এগিয়ে নিচ্ছিলেন। পূর্বেই অত্যাচারী জমিদার রূপে প্রজা সাধারণের মাঝে পরিচিতি পাওয়া নবাব বাহাদুর আলী চৌধুরীর ছেলে বলে প্রথম দিকে নবাবযাদা হাসান আলী চৌধুরী কিছুটা অসুবিধায় পড়েছিলেন বটে কিন্তু আবুল মনসুরের অসাধারন বাগ্মিতায় তাঁর সে অজনপ্রিয়তা জনপ্রিয়তায় রূপ নিতে দেরী করেনি। দুজনে মিলে প্রজা আন্দোলনকে অনেকটা শক্তিশালী করেন। প্রায় কাছাকাছি সময়ে তিনি হক সাহেবের দৈনিক নবযুগ পত্রিকারও প্রতিষ্ঠাকালীন সম্পাদকের দায়িত্ব পালন করেন।\nআবুল মনসুর আহম্মেদ ব্যাক্তিজীবনে নেতাজী সুভাষচন্দ্র বসু এবং তাঁর অগ্রজ শরতচন্দ্র বসুর খুবই ঘনিষ্ঠ বন্ধু ছিলেন এবং আবুল মনসুরের অনুরোধ রক্ষার্থেই অনেক দিনের তিক্ততা ভেঙে সুভাষবাবু গান্ধীজী ও জিন্নাহ সাহেবের সহিত দেখা করেছিলেন। ইতোমধ্যেই বাংলায় বিরাট রাজনৈতিক পরিবর্তন ঘটে। সুভাষচন্দ্র বসুর অন্তর্ধান, শেরে-ই-বাংলা থেকে স্যার নাজিমউদ্দিন হয়ে শহীদ সোহরাওয়র্দির মূখ্যমন্ত্রীত্ব, শেরে-বাংলার বিরোধী দলীয় নেতা হওয়া, শেখ মুজিবের মত ছাত্রনেতার উত্থান সহ ইত্যাদি ঘটনাবলী ঘটে।\nআবুল মনসুর এ সময়শহীদ সোহরাওার্দীর একজন ঘনিষ্ঠ সহচর হয়ে উঠেন এবং মুসলিম লীগের ব্যানারে ১৯৪৬ সালে ময়মনসিংহের ত্রিশাল আসন হতে জাতীয় আইন সভার সদস্য নির্বাচিত হোন। কিন্তু পরবর্তীতে জিন্নাহ সাহেবের নির্দেশে জাতীয় অধিবেশন বয়কট করেন। পাকিস্তান আন্দোলনের একজন একনিষ্ঠ সমর্থক ও কর্মী ছিলেন তিনি। তবে দেশভাগের পর তিনি অন্য অনেক বিশিষ্ট নেতার মত কলকাতায় কিছুদিন থেকে যান এবং সেখানে অবস্থানরত মুসলিম জনসাধারনকে সাম্প্রদায়িকতার হাত থেকে বাচানোর কাজে আত্মনিবেদন করেন।\nশহীদ সোহরাওয়ার্দী প্রতিষ্ঠিত দৈনিক ইত্তেহাদ পত্রিকার সম্পাদক ছিলেন আবুল মনসুর। কাগযের আদর্শ মাপ, চমৎকার সব লিখা, অসাধারণ সম্পাদকীয়, ক্ষুরধার মন্তব্য ইত্যাদি দিয়ে ইত্তেহাদ পত্রিকা তখনকার দিনে বাংলার সবচেয়ে জনপ্রিয় পত্রিকায় পরিণত হয় এবং ভারতীয় উপমহাদেশের সাংবাদিকতায় এক উজ্জ্বল দৃষ্টান্ত হয়ে থাকে।\nইতোমধ্যে আওয়ামীলীগ গঠিত হয়। ১৯৫০ সালে তিনি কলকাতা হতে ময়মনসিংহে ফিরে আসেন এবং পুনরায় আইন ব্যাবসায় যোগ দেন। শহীদ সোহরাওয়ার্দী ও ভাসানী সাহেব স্বয়ং ময়মনসিংহে তার বাসায় এসে তাঁকে আওয়ামী লীগে যোগদান করান এবং ময়মনসিংহ জেলায় আওয়ামীলীগ গঠন, প্রচার ও প্রসারনের দায়িত্ব দিয়ে চলে যান। আবুল মনসুর আহম্মেদের নেতৃত্বেই বৃহত্তর ময়মনসিংহ জেলায় বাংলাদেশের সবচেয়ে প্রাচীন দল আওয়ামী লীগের উত্থান ঘটে এবং তিনি নিজে হন এর প্রতিষ্ঠাতা সভাপতি। তাঁর সুপারিশেই সারাদেশে স্বাধীনতা দিবসের অনুষ্ঠানে তৎকালীন মুসলিম লীগ নেতাদের পরিবর্তে জেলা ম্যাজিস্ট্রেট সভাপতি হবার সুযোগ পান এবং মুসলিম লীগের বিশালতা খর্ব হওয়া শুরু করে। এরই মাঝে ভাষা আন্দোলন তুমুলরূপে দেখা দেয়। তিনি এতে সরাসরি জড়িয়ে পড়েন। এর আগেই তিনি ভাষা আন্দোলন প্রশ্নে প্রথম লিখা ‘পাকিস্তানের রাষ্ট্রভাষা উর্দু না বাংলা’ লিখে বাংলাকে রাষ্ট্রভাষা করার ব্যাপারে নিজের সহমত পোষণ করেন। তমদ্দুন মজলিসের অন্যতম প্রতিষ্ঠাতা তিনি।\nভারতের তৎকালীন শিল্প মন্ত্রী ও পরবর্তীতে প্রধানমন্ত্রী মোরারাজি দেশাই কর্তৃক অভ্যর্থনা প্রাপ্ত আবুল মনসুর আহম্মেদ, দিল্লী এয়ারপোর্ট\nএরপর তিনি আওয়ামী লীগের নতুন কমিটিতে সেন্ট্রাল ভাইস প্রেসিডেন্ট হন এবং প্রথম প্রাদেশিক ও জাতীয় ইলেকশনে আওয়ামী লীগের নির্বাচনী মেনিফেস্টো তৈরীর দায়িত্ব তাঁর কাধেই বর্তায়। পরবর্তীতে যুক্তফ্রন্ট গঠনেও তাঁর ভূমিকা রয়েছে। একুশে ফেব্রুয়ারীর স্মৃতি রক্ষার্থে তিনি নির্বাচনে যুক্তফ্রন্টের ইশতেহারকে একুশটি দফায় পরিণত করেন। নির্বাচনে তাঁর এই দফাগুলোকে কাজে লাগিয়েই যুক্তফ্রন্ট তুমোল জনপ্রিয়তা অর্জন করে এবং নির্বাচনে বিপুল ভোটে জয়ী হয়। এ বিজয়কে ঐতিহাসিকগণ ব্যালট বিপ্লব বলেও আখ্যা দেন। আবুল মনসুর আহম্মেদ নিজে ত্রিশাল থেকে বিশাল ব্যাবধানে জয়ী হন এবং তাঁর প্রতিদ্বন্দী সব প্রার্থীরই নির্বাচনী জামানত বাজেয়াপ্ত হয়। তাঁর বাল্যবন্ধু দৈনিজ আজাদ সম্পাদক কিংবদন্তী পুরুষ আবুল কালাম শামছুদ্দিন ছিলেন তাঁর নির্বাচনী এলাকার মুসলিম লীগ প্রার্থী।\nযুক্তফ্রন্ট সরকার গঠিত হলে কিছুদিনের মাঝেই যুক্তফ্রণ্টের শরীক দল গুলোর মাঝে বিরোধ দেখা দেয় এবং শেখ মুজিবুর রহমান শেরে-ই-বাংলার নেতৃত্বের প্রতি অনাস্থা প্রস্তাব আনেন সংসদে। এ নিয়ে আওয়ামীলীগ ও অন্য শরীক দলগুলোর মাঝে বিরোধ চরমে উঠলেও আবুল মনসুর শেষ পর্যন্ত ঐক্য রক্ষার জন্য কাজ করেন।\nপরিবার ও সহকর্মীদের সঙ্গে আবুল মনসুর আহম্মেদ (ছবিতে সবার বা দিকে রয়েছেন শেখ মুজিবুর রহমান এবং ডানে রয়েছেন আবুল মনসুর আহম্মেদ\n১৯৫৬ সালের ৬ সেপ্টেম্বর আতাউর রহমান খাঁর নেতৃত্বে পূর্ব পাকিস্তানে আওয়ামীলীগ নেতৃত্বাধীন কোয়ালিশন মন্ত্রিসভা গঠিত হলে তিনি পূর্ব পাকিস্তানের যুক্তফ্রন্ট সরকারের শিক্ষামন্ত্রী হিসেবে দায়িত্ব পান। তিনি ছয়দিন ওই দপ্তরের মন্ত্রী ছিলেন। কিন্তু এরই মাঝে কেন্দ্রে আওয়ামীলীগ সরকার গঠন করলে (১৯৫৬-৫৭) তিনি পাকিস্তান কেন্দ্রীয় মন্ত্রিসভায় শিল্প ও বাণিজ্যমন্ত্রী হিসেবে দায়িত্ব লাভ করেন এবং প্রধানমন্ত্রী হোসেন শহীদ সোহরাওয়ার্দীর অনুপস্থিতিতে কিছুদিনের জন্য পাকিস্তানের প্রধানমন্ত্রীর দায়িত্বও পালন করেন। এ সময় কালেই তিনি এক সরকারী অনুষ্ঠানে পূর্ব পাকিস্তানের অধিকার ও নিরাপত্তা প্রসঙ্গে তৎকালীন প্রতিরক্ষা মন্ত্রী এবং পরে রাষ্ট্রপতি আইয়ুব খানের সাথে তুমুল বাগবিতন্ডা ও বচসায় জড়িত হন এবং তখন থেকেই উভয়ের সম্পর্কের চরম অবনতি ঘটে। পাকিস্তানের প্রথম শাসনতন্ত্র রচনায় তাঁর অবদান চিরস্মরণীয় এবং বাংলাকে অন্যতম রাষ্ট্রভাষা করার ক্ষেত্রে তাঁর অবদান অনস্বীকার্য।\nএর কিছুদিন পরই সামরিক শাসন জারি করা হলে তিনি ইস্কান্দর মির্জা ও আইয়ুব খানের শাসনামলে বেশ কয়েকবার জেল খাটেন এবং ষাটের দশকের প্রথমভাগে রাজনীতি থেকে সক্রিয় অংশগ্রহন হতে অবসর গ্রহণ করেন। কিন্তু বাংলার মানুষের অধিকার আদায়ের বেলায় তিনি আমৃত্যু ছিলেন সক্রিয় কর্মী।\nলাহোরে ১৯৬৬ সালে ৫-৬ ফেব্রুয়ারি শেখ মুজিবুর রহমান ছয় দফা প্রস্তাব পেশ করেন। অনেক জনপ্রিয়তা পাবার পাশাপাশি এ প্রস্তাবের বিরুদ্ধে শক্তিশালী দলও গড়ে উঠে। মাওলানা ভাসানী, আতাউর রহমান খান সহ অনেক বিশিষ্ট নেতাই এ প্রস্তাবের বিরুদ্ধে চলে যান। এ সময় শেখ মুজিবুর রহমান আবুল মনসুর আহম্মেদের শরণাপন্ন হন। ছাপাখানার অপ্রতুলতার কারণে সেকালে প্রচার-প্রচারণা চলতো ছোট ছোট পুস্তিকার মাধ্যমে। আবুল মনসুর আহম্মেদ ছয় দফার সমর্থন পূর্বক একটি পুস্তিকা লিখে দেন এবং সপ্তাহান্তের মাঝেই ছয় দফার পক্ষে অভূতপূর্ব সমর্থন চলে আসে। উনসত্তরের গণ অভ্যুত্থানের সময়ও তিনি ছিলেন বাঙালি নেতাদের অন্যতম উপদেষ্টা।\nশেরে-ই-বাংলা এ.কে ফজলুল হকের মৃত্যুর পর তার স্মরণে আয়োজিত স্মরণ সভায় বক্তৃতারত আবুল মনসুর আহম্মেদ\nসাবেক প্রধানমন্ত্রী ও আবুল মনসুর আহম্মেদের ঘনিষ্ঠ সহচর আতাউর রহমান খানের মতে – “মনসুর ভাই পূর্ব পাকিস্তানি রাজনীতিবিদদের রাজনৈতিক হরিঠাকুর হয়েছিলেন আমৃত্যু। ভুল তো তার হতেই পারে, আর দোলন যে তার প্রজন্মের বৈশিষ্ট্য!’”\n১৯৫৭ সালে পাকিস্তানের একটি শিল্প মেলা উদ্বোধনে গিয়ে আবুল মনসুর আহম্মেদ ও আতাউর রহমান খান\nআবুল মনসুর আহমদ বিভিন্ন সময়ে বিভিন্ন দলীয় রাজনীতির সঙ্গে যুক্ত থাকলেও হাস্যরসাত্মক লেখক হিসেবেই তিনি সর্বসাধারণের কাছে সমধিক পরিচিত। সাহিত্যের সবচেয়ে কঠিন দিক বলা হয় ব্যাঙ্গ সাহিত্যকে আর এটাকেই তিনি বেছে নিয়েছিলেন তাঁর লেখনীর প্রধান মাধ্যম হিসেবে। সাহিত্যের অন্যান্য আঙিনায়ও স্বাচ্ছন্দ্যে পদচারণা করেছেন তিনি।\nযে অঙ্গনেই তিনি কাজ করেছেন, সেখানেই শীর্ষে অবস্থান নিয়েছেন। ব্যঙ্গ-সাহিত্যে বলতে গেলে উভয় বাংলায় তিনি ছিলেন অপ্রতিদ্বন্দী। তাঁর প্রতিটি স্যাটায়ারই কালোত্তীর্ণ। সমাজপতি, ধর্মগুরু, রাজনীতিবিদ, মন্ত্রী, ব্যবসায়ী, পেশাজীবী যেখানেই তিনি কোনো দুর্নীতির সন্ধান পেয়েছেন সেখানেই তাঁর লেখনীর মাধ্যমে কশাঘাত করেছেন। তাঁর ব্যঙ্গ-বিদ্রূপের রসাঘাত কশাঘাতে পরিণত হয়ে সমাজকে পরিশোধিত করত। এ আঘাত ক্ষয়িষ্ণু সমাজের অবক্ষয়িত মূল্যবোধ আচার-অনুষ্ঠানকেই শুধু আক্রমণ করেনি, যারা এসব প্রসঙ্গ নিয়ে মিথ্যার জাল বুনে জীবনধারণ করতেন, তাদের তিনি নাস্তানাবুদ করেছেন।\nএসব রচনার পাঠকদের একদিকে যেমন মনে হবে, চরিত্রগুলো সবই খুব চেনা, তেমনি এদের কার্যকলাপও খুব পরিচিত। অনায়াসেই বলা যায়, আবুল মনসুর আহমদ সমকাল, সমাজ, জনগণ ও রাজনীতিসচেতন গল্পকার। সমাজের অতি কাছে ছিল তাঁর বসবাস। জীবনের কঠিন বাস্তবতায় হেঁটে চলায় নানা অনুঘটনা ভিড় করেছিল তাঁর অভিজ্ঞতার ডালিতে। আর খোলা চোখে দেখা ঘটনাপুঞ্জ ও চরিত্রের সন্নিবেশ ঘটেছে তাঁর সাহিত্যকর্মে।\nতাঁর “আয়না” গ্রন্থে ‘আয়নার ফ্রেম’ নামক ভূমিকায় জাতীয় কবি নজরুল ইসলাম স্পষ্ট ধারণা দিয়েছেন – “এমনি আয়নায় শুধু মানুষের বাইরের প্রতিচ্ছবিই দেখা যায়। কিন্তু আমার বন্ধু শিল্পী আবুল মনসুর যে আয়না তৈরি করেছেন, তাতে মানুষের অন্তরের রূপ ধরা পড়েছে। যে সমস্ত মানুষ হরেক রকমের মুখোশ পরে আমাদের সমাজে অবাধে বিচরণ করছে, আবুল মনসুরের আয়নার ভেতরে তাদের স্বরূপ মূর্তি মন্দিরে, মসজিদে, বক্তৃতার মঞ্চে, পলিটিকসের আখড়ায়, সাহিত্য সমাজে বহুবার দেখেছি বলে মনে হচ্ছে।’\nআবার খ্যাতিমান লেখক অন্নদাশঙ্কর রায় বলেন, ‘আয়না লিখিয়া আবুল মনসুর আহমেদ প্রাতঃস্মরণীয় হইয়াছিলেন। ফুড কনফারেন্স লিখিয়া তিনি অমর হইলেন।’ নিজ সম্প্রদায়ের প্রতি প্রত্যক্ষ ও উচ্চকিত হৃদ্যতা থাকা সত্ত্বেও আবুল মনসুর আহম্মেদ তাঁর প্রতিটি পদক্ষেপেই অসাম্প্রদায়িকতার পরিচয় দিয়েছেন।\nএ-প্রসঙ্গে অধ্যাপক আনিসুজ্জামানের বক্তব্যটি উল্লেখযোগ্য : ‘পরশুরাম হিন্দু দেবদেবী নিয়ে অনেক কিছু বলেছেন, হিন্দু সম্প্রদায় তা সহ্য করেছে। আবুল মনসুর আহমদের দুঃসাহস সেদিন সমাজ সহ্য করেছিল। আজ কোনো সম্পাদক এমন গল্প ছাপতে সাহস করবেন কিনা এবং সমাজ তা সহ্য করবে কিনা সে-সম্পর্কে আমার সন্দেহ আছে। আবুল মনসুরের আক্রমণের লক্ষ্য কোনো ব্যক্তি, ধর্ম বা সম্প্রদায় নয়, তাঁর বিদ্রোহ কুসংস্কারের বিরুদ্ধে। আয়না প্রকাশের এতকাল পরেও মনে হয়, এরকম একটি গ্রন্থের প্রয়োজন আজো সমাজে রয়ে গেছে।”\nআবদুল গাফ্ফার চৌধুরী বলেন, ‘আবুল মনসুর আহমদ বাংলাদেশের স্যাটায়ার রচনার ক্ষেত্রে যে পূর্ব বাংলার পরশুরাম- এ সম্পর্কে বোধ করি কেউ দ্বিমত হবেন না।’ তিনি আরও বলেন, ‘দীর্ঘদিন তিনি সক্রিয় রাজনীতিতে জড়িত ছিলেন। এক সময় কেন্দ্রের প্রভাবশালী মন্ত্রী ছিলেন। পরিণত বয়সে নিজের রাজনৈতিক জীবনের স্মৃতিকথা লিখেছেন, আমার দেখা রাজনীতির পঞ্চাশ বছর। এই বইটির অনেক তথ্য অনেক ঘটনা নিয়ে বিতর্ক রয়েছে, মতভেদ রয়েছে, নতুন ব্যাখ্যাও রয়েছে। কিন্তু কেউ একথা অস্বীকার করেন না যে, এই বইটি পূর্ব বাংলার রাজনৈতিক সাহিত্যের বহুদিনের অভাব ভালোভাবে পূরণ করেছে।’\nশুদ্ধ চিন্তার আবুল মনসুর আহমদ সাংবাদিকতা করেছেন, রাজনীতি করেছেন, ওকালতি করেছেন এবং সবচেয়ে অবাক করা ব্যাপার হলো, এমন একজন মানুষ আবার সাহিত্যচর্চাও করেছেন। এজন্য তাঁকে ভালোভাবে বুঝতে হলে আলাদা-আলাদাভাবে অন্তত তিনটি জীবনী লেখা দরকার বলে অনেকে মনে করেন যার একটি হবে সাংবাদিক ও সম্পাদক হিসেবে, একটি সাহিত্যিক হিসেবে এবং অপরটি রাজনীতিবিদ হিসেবে।\nপত্রিকার সম্পাদকীয় লেখা সম্পর্কে একটা মজার কিন্তু গুরুত্বপূর্ণ কথা আবুল মনসুর বলে গিয়েছেন। আমাদের এখনকার সম্পাদকদের এ-কথাগুলো কাজে লাগতে পারে। তাঁর মতে : ‘সম্পাদকীয় লিখিতে হইলে সম্পাদকদিগকে সব বিষয়ে ‘পন্ডিত’ হতে হয়। এঁরা সব ব্যাপারে সকলের স্বনিয়োজিত উপদেষ্টা। এঁরা জিন্না সাহেবকে রাজনীতি সম্বন্ধে, গান্ধীজীকে অহিংসা সম্বন্ধে, আচার্য প্রফুল্ল চন্দ্রকে রসায়ন সম্বন্ধে, ডা. আনসারীকে চিকিৎসা সম্বন্ধে, হক সাহেবকে (এ কে ফজলুল হক) ওজারতি সম্বন্ধে, শহীদ সাহেবকে (হোসেন শহীদ সোহরাওয়ার্দী) দলীয় রাজনীতি সম্বন্ধে, মাওলানা আযাদকে ধর্ম সম্বন্ধে, এমনকি জেনারেল দ্য গলকে যুদ্ধনীতি ও স্টালিনকে কমিউনিজম সম্বন্ধে উপদেশ দিয়া থাকেন। সেই উপদেশ না মানিলে কষিয়া গালও তাঁদের দিয়া থাকেন। উপদেশ দেওয়া এঁদের কর্তব্য ও ডিউটি। সেজন্যই তাঁরা সম্পাদক। সেজন্যই ওঁদের বেতন দেওয়া হয়।’\nতাঁর রচনাবলীর মধ্যে উল্লেখযোগ্য হচ্ছে, ব্যঙ্গরচনা- “আয়না (১৯৩৬-১৯৩৭)”, “ফুড কনফারেন্স (১৯৪৪)”, “গালিভারের সফরনামা”। স্মৃতিকথা- “আত্মকথা (১৯৭৮, আত্মজীবনী)”, “আমার দেখা রাজনীতির পঞ্চাশ বছর (১৯৬৯)”, “শেরে বাংলা হইতে বঙ্গবন্ধু (১৯৭২)”। অন্যান্য রচনা- “সত্য মিথ্যা (১৯৫৩)”, “জীবনক্ষুধা (১৯৫৫)”, “আবে হায়াত (১৯৬৪)”, “হুযুর কেবলা”, “বাংলাদেশের কালচার” (১৯৬৬)”।\nআবুল মনসুর আহম্মেদের কিছু বিখ্যাত রচনাবলী\nপ্রতিভার দিক দিয়ে অন্তত তিনটি ক্ষেত্রে তিনি উল্লেখযোগ্য অগ্রণী ভূমিকা রেখে গিয়েছেন, যা আজও আমাদের জন্য অনুপ্রেরণাদায়ক। ব্যাক্তিজীবনে আবুল মনসুর আহম্মেদ ছিলেন চার সন্তানের জনক। তাঁর স্ত্রীর নাম আকিবুন্নেসা। তাঁর সন্তানদের মাঝে সকলেই উল্লেখযোগ্য কর্মে জড়িত ছিলেন বা রয়েছেন। তাঁর ছেলেদের মাঝে অন্যতম মরহুম মাহবুব আনাম ছিলেন বিশিষ্ট সাংবাদিক, রাজনীতিবিদ (প্রাক্তন সাংসদ) এবং বিভিন্ন কর্পোরেট প্রতিষ্ঠানের পরিচালক। তাঁর অন্য একজন ছেলে মতলুব আনাম ছিলেন একজন বিখ্যাত কলামিস্ট ও লেখক। তাঁর আরেক ছেলে মনজুর আনামও বিখ্যাত হয়ে আছেন সাংবাদিকতায়। তাঁর ছোট ছেলে মাহফুজ আনাম বিখ্যাত সাংবাদিক (বর্তমানে ডেইলি স্টার পত্রিকার সম্পাদক) ও সমাজ সেবামূলক নানান কাজে জড়িত। তাঁর নাতনী তাহমিমা আনামও বিশ্বখ্যাত লেখিকা।\nআবুল মনসুর আহম্মেদের স্বহস্তে লিখা একটি গ্রন্থের উৎসর্গপত্র\nসাহিত্যকর্মে অবদানের জন্য আবুল মনসুর আহম্মেদ বাংলা একাডেমী পুরস্কার (১৯৬০), স্বাধীনতা দিবস পদক (১৯৭৯), নাসিরুদ্দীন স্বর্ণপদকসহ বিভিন্ন পুরষ্কার লাভ করেন। ১৯৭৯ সালের ১৮ মার্চ এই মহান কিংবদন্তী ব্যাক্তি ঢাকায় পিজি হাসপাতালে চিকিৎসারত অবস্থায় মারা যান এবং বাংলাদেশ তথা সমগ্র উপমহাদেশ হারায় এক মহামূল্যবান রত্নকে। সমাপ্তি ঘটে একটি যুগের। তাঁর নামে ময়মনসিংহে একটি প্রধান সড়কের নামকরণ করা হয়েছে।\n১। আমার দেখা রাজনীতির পঞ্চাশ বছর\n৩। দুর্লভ কথক।। কালী ও কলম।। ইমরান মাহফুজ


উত্তর কোরিয়ার ফাঁদে পা দিচ্ছেন ট্রাম্প! | শেষ পাতা | The Daily Ittefaq\nউত্তর কোরিয়ার নেতা কিম জং উনের সাথে আলোচনায় বসার এক আমন্ত্রণ মার্কিন প্রেসিডেন্ট ট্রাম্প গ্রহণ করার পর ব্যাপক আলোচনা-সমালোচনা শুরু হয়েছে। এই প্রথম উত্তর কোরিয়া এবং যুক্তরাষ্ট্রের ক্ষমতাসীন দুই নেতার মধ্যে বৈঠক হবে। তবে এমন নয় যে এই প্রথম কোনো মার্কিন প্রেসিডেন্টকে উত্তর কোরিয়া বৈঠকের আমন্ত্রণ জানালো। এর আগে কয়েকজন মার্কিন প্রেসিডেন্ট আমন্ত্রণ পেলেও গ্রহণ করেননি। কিন্তু ট্রাম্প গ্রহণ করেছেন। প্রশ্ন উঠতে শুরু করেছে, ট্রাম্প কী তাহলে উত্তর কোরিয়ার পাতানো ফাঁদে দিতে যাচ্ছেন? খবর সিএনএন ও বিবিসি’র\nমার্কিন ভাইস প্রেসিডেন্ট মাইক পেন্স বলেছেন, যুক্তরাষ্ট্রের কঠোর নীতিই উত্তর কোরিয়াকে আলোচনার টেবিলে আনতে বাধ্য করেছে। কিন্তু বিশ্লেষকরা বিষয়টি সহজভাবে নিচ্ছেন না। সিউল থেকে বিবিসির সংবাদদাতা লরা বিকার বলছেন, এই রাজনৈতিক জুয়ায় সবচেয়ে গুরুত্বপূর্ণ খেলোয়াড় হয়তো কিম জং উনই যিনি এখন পর্যন্ত কোনো কথাই বলেননি। কিম যদিও বলেছেন, তিনি ‘পারমাণবিক অস্ত্র বিলোপের ব্যাপারে অঙ্গীকারবদ্ধ’। কিন্তু বিশ্লেষক ব্রুস বেনেট বলছেন, এটা মনে রাখতে হবে যে কিম বারবার এটাও বলেছেন যে তিনি পারমাণবিক অস্ত্র ত্যাগ করবেন না।\nএছাড়া হয়তো উত্তর কোরিয়ায় বন্দী আমেরিকানদের মুক্তি, দু’পক্ষের মধ্যে একটা শান্তি চুক্তি এবং দক্ষিণ কোরিয়া থেকে মার্কিন সৈন্য প্রত্যাহারের মতো বিষয়গুলো উঠতে পারে। উত্তর কোরিয়া নিশ্চয়ই চাইবে যে তাদের ওপর আরোপ করা নিষেধাজ্ঞা তুলে নেওয়া হোক। তবে কী পরিমাণ নিষেধাজ্ঞা উঠে যাবে তা আগে থেকে বলা কঠিন। ব্রুস বেনেট বলছেন, উত্তর কোরিয়ার ওপর এখন এত কঠোর নিষেধাজ্ঞা আরোপ করা হয়েছে যে তার ফলেই তারা আলোচনার টেবিলে আসতে বাধ্য হয়েছে। এমন খবর বেরিয়েছে যে উত্তর কোরিয়ার হাতে অক্টোবর মাস নাগাদ আর হয়তো কোনো নগদ অর্থ থাকবে না। মনে হয় উত্তর কোরিয়া সত্যি সমস্যায় পড়েছে।\nবিশ্লেষকরা বলছেন, প্রেসিডেন্ট ট্রাম্প হয়তো তার অনভিজ্ঞতার কারণে ঝুঁকি নিতে যাচ্ছেন। উত্তর কোরিয়া মার্কিন প্রেসিডেন্টের সঙ্গে বৈঠকে বসতে পারলে তাদের মর্যাদা বাড়বে বলেই মনে করে। এর আগে সাবেক মার্কিন প্রেসিডেন্ট বিল ক্লিনটন ২০০০ সালে উত্তর কোরিয়া সফরের আমন্ত্রণ পেয়েছিলেন। কিন্তু তিনি আমন্ত্রণ গ্রহণ করেননি। যুক্তরাষ্ট্র ওই সময় চেয়েছিল উত্তর কোরিয়ার ক্ষেপনাস্ত্র কর্মসূচি বন্ধ করতে। বিল ক্লিনটন তার পররাষ্ট্রমন্ত্রী মেডিলিন অলব্রাইটকে পাঠিয়েছিলেন উত্তর কোরিয়ায়। এটা দেখতে যে উত্তর কোরিয়া আসলেই ক্ষেপনাস্ত্র কর্মসূচি বন্ধ করবে কিনা। অলব্রাইট দেখতে পান উত্তর কোরিয়ার বাস্তবে সেরকম কোনো প্রস্তুতিই নেই। তখন বিল ক্লিনটন আর সফরে যাননি।\nপ্রেসিডেন্ট জর্জ ডাব্লিউ বুশ ক্লিনটনের পররাষ্ট্র নীতি এগিয়ে নেওয়ার চেষ্টা করলেন। তত্কালীন পররাষ্ট্রমন্ত্রী কলিন পাওয়েল দেখতে পান যে, উত্তর কোরিয়া ইউরেনিয়াম কর্মসূচি বাড়িয়েছে। এরপর দুই দেশের আলোচনার সিদ্ধান্ত ভেস্তে যায়। বুশ তারপরও আলোচনার চেষ্টা চালান। তবে বুশ এতে দুই কোরিয়া, জাপান, রাশিয়া এবং চীনকে যুক্ত করেন। তিনি এটা নিশ্চিত করতে চেয়েছিলেন যে, উত্তর কোরিয়া যুক্তরাষ্ট্রের সঙ্গে আলোচনার সুযোগ নিয়ে উস্কানিমূলক কিছু করবে না এবং কোনো ধরনের সুবিধা নেওয়ারও চেষ্টা করবে না।\nবারাক ওবামা ক্ষমতায় এসে সব মার্কিন শত্রুদের সঙ্গে বৈঠকের পরিকল্পনা করেছিলেন। তিনি কিউবার প্রেসিডেন্ট রাউল কাস্ত্রোর সঙ্গে সাক্ষাত্ করেছিলেন এবং ইরানের প্রেসিডেন্ট হাসান রুহানির সঙ্গে ফোনে কথা বলেছিলেন। কিন্তু উত্তর কোরিয়ার উস্কানিতে তিনি পা দেননি। তিনি বলেছিলেন, আগে উত্তর কোরিয়া অঙ্গীকার রক্ষা করবে। তারপর বৈঠক হবে। তবে বিল ক্লিনটন ২০০৯ সালে উত্তর কোরিয়া সফর করেছিলেন কারাগারে থাকা দুই মার্কিন সাংবাদিককে মুক্ত করতে। ২০১০ সালে সাবেক প্রেসিডেন্ট জিমি কার্টারও পিয়ংইয়ং সফর করেছিলেন। তিনি একজন দণ্ডপ্রাপ্ত মার্কিনীকে সঙ্গে করে নিয়ে ফিরেছিলেন। কিম ও ট্রাম্পের বৈঠকের ফল সম্পর্কে বেনেট বলেন, সম্ভবত দু’পক্ষই কিছু ছাড় দিয়ে কিছু পাওয়ার মতো একটা আপোষ রফায় পৌছাতে পারবে, এমন সম্ভাবনা আছে। সবচেয়ে খারাপ যা হতে পারে তাহলো বৈঠক হলেও কোনো অগ্রগতি না হওয়া।


মাশরুম হতে উৎপাদন হবে বিদ্যুৎ! - The Dhaka Times\nযুক্তরাষ্ট্রের বিজ্ঞানবিষয়ক সাময়িকী ন্যানো লেটার্স মাশরুম হতে বিদ্যুৎ উৎপাদনের কৌশল উদ্ভাবন-সংক্রান্ত একটি নিবন্ধ প্রকাশ করা হয়\nOn Nov 12, 2018 Last updated Nov 11, 2018\nদি ঢাকা টাইমস্ ডেস্ক ॥ অনেক কিছু থেকেই বিদ্যুৎ উৎপাদন হয়ে থাকে। সেটি গ্যাস দিয়ে হতে পারে, পানি দিয়ে হতে পারে, কয়লা বা পারমাণবিক বিদ্যুৎ কেন্দ্র হতে পারে। তবে এবার মাশরুম হতে উৎপাদন হচ্ছে বিদ্যুৎ!\nআমরা জানি বিদ্যুতের সংকট রয়েছে সব সময়। আর এসব সংকট হতে উত্তরণের জন্য আমরা বিভিন্নভাবে বিদ্যুৎ উৎপাদনের পথ বেছে নেই। যেমন কয়লাভিত্তিক উৎপাদন কেন্দ্র, পারমাণবিক বিদ্যুৎ কেন্দ্র। তবে এবার সুখবর অপেক্ষা করছে বিশ্ববাসীর জন্য। এবার মাশরুম হতে বিদ্যুৎ উৎপাদন শুরু হয়েছে মার্কিন যুক্তরাষ্ট্রে। এমনটিই অপেক্ষা করছেন মার্কিন যুক্তরাষ্ট্রের একদল বিজ্ঞানী।\nযুক্তরাষ্ট্রের বিজ্ঞানবিষয়ক সাময়িকী ন্যানো লেটার্স মাশরুম হতে বিদ্যুৎ উৎপাদনের কৌশল উদ্ভাবন-সংক্রান্ত একটি নিবন্ধ প্রকাশ করা হয়। এতে বলা হয়েছে যে, মাশরুম হতে তৈরি বিদ্যুৎ জলবায়ুর পরিবর্তন মোকাবেলায় সক্ষম হবে।\nমাশরুম হতে তৈরি বিদ্যুৎ উৎপাদনের এই পদ্ধতিটি উদ্ভাবন করেছেন মার্কিন যুক্তরাষ্ট্রের স্টিভেনস ইনস্টিটিউট অব টেকনোলজির গবেষকরা।\nগবেষকরা বলেছেন, গবেষণার সময় গবেষকরা মাশরুমের ওপর থ্রি-ডি প্রিন্টিংয়ের মাধ্যমে একগুচ্ছ শক্তি উৎপাদনকারী সায়ানোব্যাকটেরিয়া বসিয়ে দিয়ে থাকেন।\nতারপর ছত্রাকের তৈরি করা আদর্শ পরিবেশে সায়ানোব্যাকটেরিয়াগুলো স্বল্প পরিমাণে বিদ্যুৎ উৎপাদন করেছে। মূলত গবেষকরা যে সায়ানোব্যাকটেরিয়া গবেষণায় কাজে লাগিয়েছেন, তা ফটোসিনথেসিস প্রক্রিয়ায় এটি সূর্যরশ্মিকে বিদ্যুতে রূপান্তরিত করতে পারে। এভাবেই গবেষকরা মাশরুম হতে বিদ্যুৎ উৎপাদনের পথ বাতলে দিয়েছেন। ভবিষ্যতে মাশরুম হতে উৎপাদিত বিদ্যুৎ মানব সভ্যতায় কাজে আসবে বলে মনে করা হচ্ছে।\nmushroomproduced from electricityউৎপাদনবিদ্যুৎমাশরুম


কাহিনী সামান্য | PriyoAustralia.com.au\n29 Jun, 2017 by Dilruba Shahana\n‘ও টাঙ্গাইলের তাঁতী\nআমার ঘরে নিভেছে আজ বাতি’\nযেদিন এই অসাধারন শোকগাথা লেখা হয়েছিল কেমন ছিল দিনটা? মেঘলা ছিল কি সকাল? নাকি সন্ধ্যারাতে জ্যোৎস্না ছিল ম্লান? সেই মেঘলা সকালে শাড়ীর স্তুপে বিষন্ন অবসাদে চোখ রেখে নাকি জানলা গলিয়ে বিছানায় পড়া ধূসর চাঁদের আলো মেখে টাল হয়ে পড়ে থাকা শাড়ীগুলো দেখে কথাগুলোর জন্ম হল।। নানা রং, নানা নক্শা আঁকা স্মৃতিমাখা সব শাড়ী। স্বামী-পুত্র হারিয়ে ব্যথা বিহ্বল নারীর তখন মনে পড়লো টাঙ্গাইলের তাঁতীতো জানেনা এই খবর। সব রং,সব নক্শা নিয়ে তাঁতীরা তেমনি অপেক্ষায় আছে। শুধু তার একান্ত নিজস্ব রং-নক্শামাখা আনন্দেরা অজানা ভুবনে চলে গেছে।\nকবি রুবি রহমান রহস্যময় দূর্ঘটনায় একই সাথে মানবদরদী স্বামী শ্রমিকনেতা নূরুল ইসলাম ও একমাত্র পুত্র তমোহর ইসলামকে হারান।\nঅপূর্ব সৌন্দর্যে স্নাত, অসাধারন রুচিশীল আবরণে সজ্জিত সবার দেখা কবি রুবি রহমানের অন্তর নিঃসৃত এই সংবাদ শুধু তাঁতশিল্পীর জন্য নয় সবার জন্য\nকবিতায় হৃদয় নিংড়ে কান্না ঢেলে দিয়েছেন কবি।\nপ্রায় সবারই কমবেশী জানা আছে কেমন করে গানে গানে রবীন্দ্রনাথ-নজরুল পুত্রশোকে হাহাকার গেথেছেন। রবিঠাকুরের পুত্র শমীর মৃত্যুর পর লেখা\n‘আজ জ্যোৎস্নারাতে সবাই গেছে বনে…..যদি আমায় পড়ে তাহার মনে’\nআর বিদ্রোহী কবি নজরুলের পুত্র বুলবুলের মৃত্যুতে লেখা\n‘ঘুমিয়ে গেছে শ্রান্ত হয়ে আমার গানের বুলবুলি’\nযা আজও আমাদের কাঁদায়।\nকবি সাহিত্যিকেরা নানাভাবে মানুষের দুঃখবেদনা প্রকাশের মর্মস্পর্শী চিত্র এঁকে গেছেন। ছোটগল্পের জন্য বিশ্ব সাহিত্যে আন্তন চেখভ সুপরিচিত নাম। চেখভের এক গল্পে দেখা যায় পুত্রকে হারিয়ে ব্যথিত এক বাবা ঘোড়ার গাড়ী চালিয়ে যাচ্ছে। বরফ ঢাকা তীব্র শীত চরাচরে আর পুত্রহারা একাকী বাবা ঘোড়ার কাছে তার ছেলের গল্প বলছে, বলেই চলেছে। বর্ননা শুনে পাঠকের হৃদয় গলে গলে পড়ছে দুঃখ-বেদনায়\nরুশসাহিত্যিক ম্যাক্সিম গোর্কি আত্মজীবনী তিনখন্ডে লিখেছেন। ‘আমার ছেলেবেলা’, ‘পৃথিবীর পথে’, ‘পৃথিবীর পাঠশালায়’। খুব ছোটবেলায় বাবা-মাকে হারিয়েছেন, যার কাছে স্নেহ-ভালবাসা পেয়েছিলেন সে হচ্ছেন গোর্কীর নানী। দারিদ্র ছিল ছোটবেলার সঙ্গী। কোন প্রাতিষ্ঠানিক শিক্ষার সুযোগ হয়নি তার। বালক গোর্কী শ্রমিকের কাজ শুরু করেন। মালিকের (সম্ভবতঃ ঘড়ি মেরামতকারী ছিল লোকটি) কাছেই থাকতেন। নানীর আদরও তখন অধরা। একদিন খবর পেলেন নানী মারা গেছেন। সে রাতে বালক গোর্কীর চোখে ঘুম নেই। চারপাশে কেউ জেগে নেই তাঁর দুঃখের ভাগ নেবার জন্য। আকাশে চাঁদ আর উঠোনে ইদুঁরেরা দৌড়াদৌড়ি করছে মাত্র। গোর্কী ইঁদুরদের কাছে নিজের মর্মবেদনা উজার করে দিলেন, নানীর কথা ইঁদুরদের বলেছিলেন যত্ন নিয়ে ভালবেসে।\nFascinating insights into Indo-Bangladesh relations from the departing Indian High Commissioner\nA narrative of diplomat’s experiences has always been revealing and entertaining. A life ofadiplomat is always exciting as\nবাংলার বিভিন্ন অঞ্চলের ৩২ বিখ্যাত খাবার\n১. বগুড়ার দই২. টাঙ্গাইলের চমচম৩. ব্রাহ্মণবাড়িয়ার তালের বড়া৪. বাঘাবাড়ির ঘি ৫. নওগাঁর প্যারা সন্দেশ৬. নাটোরের কাচাগোল্লা৭. মুক্তাগাছার মণ্ডা৮. মাদারীপুরের গুড়৯.


বাংলাদেশের গণমাধ্যম স্বাধীন: তথ্যমন্ত্রী\nপ্রকাশিত: ০৬:০২, ৩০ মার্চ ২০২১\nআপডেট: ০৬:০২, ৩০ মার্চ ২০২১\nনিজস্ব প্রতিবেদক: তথ্যমন্ত্রী ড. হাছান মাহমুদ বলেছেন, বাংলাদেশের গণমাধ্যম যে পরিমাণ স্বাধীনতা ভোগ করে অনেক উন্নত দেশের গণমাধ্যমও এ পরিমাণ স্বাধীনতা ভোগ করে না। আজ মঙ্গলবার (৩০শে মার্চ) রাজধানীর সেগুনবাগিচায় ঢাকা রিপোর্টার্স ইউনিটির নসরুল হামিদ মিলনায়তনে ঢাকা রিপোর্টার্স ইউনিটি আয়োজিত ‘৫০ বছরে গণমাধ্যমের অর্জন ও চ্যালেঞ্জ’ শীর্ষক আলোচনা সভায় প্রধান অতিথির বক্তব্যে তিনি একথা বলেন।\nড. হাছান মাহমুদ বলেন, যুক্তরাজ্যে একটি ভুল সংবাদ পরিবেশনের কারণে ১৬৭ বছরের পুরোনো পত্রিকা নিউজ অব দ্য ওয়ার্ল্ড বন্ধ হয়ে যায়। বিবিসিতে একজন এমপির বিরুদ্ধে অসত্য সংবাদ পরিবেশনের প্রেক্ষিতে মামলা হয়। সেজন্য বিবিসির প্রধান নির্বাহী থেকে শুরু করে পুরো টিমকে পদত্যাগ করতে হয়েছে। অসত্য বা ভুল সংবাদ পরিবেশনের জন্য বাংলাদেশের কোনো সংবাদপত্র বন্ধ হয়নি।\nতিনি বলেন, ডিজিটাল নিরাপত্তা আইন সারাদেশের সবার ডিজিটাল নিরাপত্তার জন্য, এটি কোন একটা বিশেষ গোষ্ঠীর জন্য নয়। কোনো সাংবাদিকের চরিত্র হরণ করে বা তার পরিবারের বিরুদ্ধে সামাজিক যোগাযোগমাধ্যমে লেখা হলে তিনি কোন আইনের বলে প্রতিকার পাবেন ? ডিজিটাল আইন যখন ছিল না তখন ডিজিটাল আইনের প্রয়োজনও ছিল না।\nতথ্যমন্ত্রী বলেন, ‘গত ৫০ বছরে গণমাধ্যমের অনেক বিকাশ ঘটেছে। গত ১২ বছরের কথা আমি বলতে চাই। ১২ বছর আগে বাংলাদেশের দৈনিক পত্রিকার সংখ্যা ছিল সাড়ে ৪শ’। এখন দৈনিক পত্রিকার সংখ্যা সাড়ে ১২শ’। ১২ বছর আগে টেলিভিশনের সংখ্যা ছিল ১০টি, প্রাইভেট টেলিভিশনের যাত্রা শুরু হয়েছিল বঙ্গবন্ধু কন্যা শেখ হাসিনা প্রথমবার দায়িত্ব গ্রহণের পর। এখন অনএয়ারে আছে ৩৪টি টিভি চ্যানেল, আরো অনএয়ারে আসার অপেক্ষায় আছে ১১টি। অনলাইন গণমাধ্যম ১২ বছর আগে হাতে গোনা কয়েকটি ছিল। এখন কয়শ’ কিংবা কয় হাজার সেটি দেখার বিষয়। তবে আমাদের কাছে ৫ হাজার আবেদন জমা পড়েছে নিবন্ধনের জন্য। আমরা ইতোমধ্যে দিয়েছি, আরো কয়েকশ’ দেয়া হবে। অর্থাৎ নিবন্ধনের প্রক্রিয়া চলছে।’\nএ সময় আরও বক্তব্য রাখেন সাংবাদিক নেতা শওকত মাহমুদ, ঢাকা রিপোর্টার্স ইউনিটির সাবেক সভাপতি শাখাওয়াত হোসেন বাদশা সহ আরো অনেকে। সভা শেষে সুবর্ণজয়ন্তী উপলক্ষে আয়োজিত ‘সিটি ব্যাংক-ডিআরইউ ব্যাডমিন্টন টুর্নামেন্টে’ বিজয়ীদের হাতে পুরস্কার তুলে দেন তথ্যমন্ত্রী।


Nature: প্রিয় বন্ধুর নাম পরিবেশ - nature is our best friend | Eisamay\nপ্রিয় বন্ধুর নাম পরিবেশ\nEiSamay.Com | Updated: 10 Feb 2017, 02:56:00 PM\nদূষণ বাড়ছে, সে নিয়ে সন্দেহ নেই। যে দূষণের কারণও আমরাই, সমস্যাও আমাদের। এই দূষণ থামাতে কী করতে পারি আমরা?\nসকলেই পরিবেশ নিয়ে চিন্তায়। দূষণ বাড়ছে, সে নিয়ে সন্দেহ নেই। যে দূষণের কারণও আমরাই, সমস্যাও আমাদের। এই দূষণ থামাতে কী করতে পারি আমরা? চাযের আড্ডায় তর্ক না করে চলুন কিছু পদক্ষেপ নিই। তালিকা দিচ্ছে ‘অন্য সময়’\nজ্যামে ইঞ্জিন বন্ধ\nকলকাতা শহরের বড় সমস্যা জ্যাম৷ গাড়ি নিয়ে রাস্তায় বেরিয়ে জ্যামে আটকে গেলে ইঞ্জিন বন্ধ করুন৷ কারণ আপনার গাড়ির ডিজেল বা পেট্রোলও কিন্ত্ত পরিবেশ দূষণ বাড়াচ্ছে৷ যাতায়াতের জন্য যেটুকু দরকার সেটুকু ব্যবহার করুন৷ ট্রাফিক সিগন্যাল বা জ্যামে গাড়ির ইঞ্জিন বন্ধ রাখুন৷ এতে কিছুটা হলেও দূষণ কমবে৷\nগাছ কাটা বন্ধ করুন৷ তার চেয়েও বেশি দরকার , গাছ লাগানো৷ ঘর সাজানোয় পরিবেশ বান্ধব থিম ব্যবহার করুন৷ সম্ভব হলে বাড়িতে বাগান করুন৷ অন্তত ছাদে গাছ লাগান৷ এতে পরিবেশ উন্নত হবে৷\nঅনেকেই রেস্তোরাঁয় প্রচুর খাবার অর্ডার করেন এবং প্রচুর পরিমাণ খাবার নষ্টও করেন৷ জানেন কত মানুষ খাবারের অভাবে দিন কাটান ? তাই চেষ্টা করুন যেটুকু খাবার খাবেন সেইটুকু অর্ডার করতে৷\nযে হারে অপচয় চলছে আর কিছু বছর পর জলের অভাবে বাঁচা কঠিন হয়ে যাবে৷ কখনও জলের কল খোলা রাখবেন না৷ রাস্তার কলে ট্যাপ না থাকলে পৌরসভায় খবর দিন৷ এতে আপনারও স্বার্থ জড়িয়ে রয়েছে৷ চেষ্টা করুন যতটা সম্ভব কম জল খরচ করার৷ বিদ্যুত্ অপচয়ও বন্ধ করুন৷\nকোনও জিনিসে পুনরব্যভার সম্ভব হলে তাই করুন৷ নয়তো একসময় দেখা যাবে পৃথিবী জঞ্জালের স্ত্তপে পরিণত হয়েছে৷ ফলে রিসাইকেল অত্যন্ত জরুরি৷\nইঁদুর-মাকড়সার দাপাদাপি থেকে চিরমুক্তি পেতে ঘরে রাখুন এই সামান্য গাছটা পরের খবর\nগাছ লাগানো ইঞ্জিন বন্ধ অপচয় বন্ধ Nature best friend\nWeb Title : nature is our best friend


মনের-দুয়ার – Page2– RUPCARE\nJune 24, 2016 মনের-দুয়ার\nজীবনে কখনো কখনো এমন সময় আসে যখন মনে হয়, জীবনটা যেন থমকে গেছে। কোনওকিছুই ঠিকভাবে হচ্ছে না। সাতপাঁচ ভাবতে ভাবতে ‘ভারী’ হচ্ছে মন। চাপ বাড়ছে মনের উপর। পাহাড়প্রমাণ মানসিক চাপের কারণে একসময় আপনি অবসাদে ভুগতে শুরু করছেন। মাথায় আত্মহত্যার চিন্তা আসছে। আসছে অপরাধমুলক চিন্তাও। কিন্তু, সামান্য কটা জিনিস মেনে চললে, …\nJune 5, 2016 মনের-দুয়ার\nকোন রাশির জাতক জাতিকাদের মধ্যে ভালোবাসার রূপ কেমন? কেমন হয় তার বহিঃপ্রকাশ। কেউ ভালোবাসে রূপ দেখে, কেউবা গুণ দেখে। এক্ষেত্রে একেকজনের পছন্দ একেকরকম। এ বিষয়ে জানাচ্ছেন বাংলাদেশ অ্যাস্ট্রোলজার্স সোসাইটি (বিএএস)’র সদস্য অ্যাস্ট্রোলজার অ্যান্ড সাইকিক কনসালটেন্ট ফজলে আজিম। মেষ রাশি (২১ মার্চ-২০ এপ্রিল) প্রত্যেক নারীই তার মনের মানুষের মাঝে ভবিষ্যতের নিরাপত্তা …\nMay 18, 2016 মনের-দুয়ার\nMay 8, 2016 মনের-দুয়ার\nসম্পর্কে ঝগড়া, মনোমালিন্য হয় না, এমন সম্পর্ক খুঁজে পাওয়া ভার। একটু মনোমালিন্য সম্পর্ককে আরও মধুর করে তোলে। কিন্তু প্রতিদিন যদি ঝগড়া-ঝাঁটি লেগে থাকে, তবে তা সম্পর্কের জন্য মোটেও ভাল নয়। প্রতিদিনের একটু একটু ঝগড়া থেকে সৃষ্টি হয় দূরত্ব। আর এই দূরত্ব থেকে এক সময় ভেঙে যায় ভালোবাসার সম্পর্কটি। তাই ঝগড়া …\nসম্পর্ক থাকলে সেখানে মান অভিমান, কথা কাটাকাটি হবেই। সময়ের সঙ্গে সঙ্গে আবার তা মিটেও যাবে। কিন্তু প্রতিটা সম্পর্কের ক্ষেত্রে একটা ব্যাপার খুব বেশি দেখা যায়। তাহল ভুল বোঝাবুঝি। আমরা কখনো কখনো কাছের মানুষটাকে ভুল বিচার করে ফেলি। দেখা যায় হয়তো সে একরকম বোঝাতে চাইছে, অথচ আমরা সেটা না বুঝে তাকে …\nMay 5, 2016 মনের-দুয়ার\nআপনি কি আপনার জীবন মানের উন্নতি ঘটাতে চান? তাহলে আপনাকে প্রতিদিন কিছু ছোট ছোট পদক্ষেপ গ্রহণ করতে হবে। স্বভাব বা অভ্যাস মানুষের জীবন মানের উপর অনেক প্রভাব বিস্তার করে। ৩০ বছর বয়স হচ্ছে একজন মানুষের ভালো অভ্যাস রপ্ত করার সন্ধিক্ষণ। কারণ বয়স বৃদ্ধি পাওয়ার সাথে সাথে মানুষের মধ্যে পরিবর্তিত হওয়ার …\nবিয়ে আমাদের উপমহাদেশে যেন এক উৎসবের নাম। এই উৎসব নিয়ে থাকে অনেক জল্পনা-কল্পনা। বর-কনে উভয়পক্ষের থাকেও অনেক স্বপ্ন, অনেক পরিকল্পনা। পাত্র-পাত্রীর নিজস্ব স্বপ্ন তো আছেই সাথে জুড়ে যায় দু’টি পরিবার। কিন্তু কিছু কঠিন সত্য জানা প্রয়োজন আপনার এই বিয়ে প্রসঙ্গে। স্বপ্ন তো থাকবেই, সাথে থাকা প্রয়োজন বাস্তবতা। আসুন জেনে নিই …\nMay 3, 2016 মনের-দুয়ার\nএকজন মানুষের সাথে পরিচয়ের পর তাকে জানবেন কীভাবে? সবচেয়ে ভাল হয় প্রশ্ন করা। বিশেষ করে ছেলেদের ক্ষেত্রে। ছেলেরা নিজেদের কথা বলতে চায় না, তা নয়। কিন্তু তারা সহজে ব্যক্তিগত কথাগুলো বলে ফেলতে সাচ্ছন্দ্যবোধ করে না। কিন্তু আপনি যখন আপনার নতুন পরিচিত ব্যক্তিটি সম্পর্কে আগ্রহী তখন এর এগোনো ঠিক হবে কি …\nApril 21, 2016 মনের-দুয়ার\nপায়ে কখনও স্নিকার্স, কখনও আবার বুট। যেখানে যেমন, সেখানে তেমন। স্থান, কাল, পাত্র বুঝে মানানসই জুতা জোড়া পায়ে গলিয়ে নেন সকলেই। পুরুষদের জন্য বাজারে এখন নিত্যনতুন ফ্যাশনেবল জুতা কিনতে পাওয়া যায়। কিন্তু জানেন কি, জুতাতেও প্রকাশ পায় পুরুষের স্বভাব চরিত্র। রংবেরঙের স্নিকার্স : পায়ে যাঁরা এই ধরনের জুতা পরতে ভালোবাসেন, …\nApril 19, 2016 মনের-দুয়ার\n2 weeks ago 106,013\n2 weeks ago 97,055


সর্বশেষ আপডেট: ৫:৫৭ অপরাহ্ন\n‘কিছু না করার’ জন্য নিজেকে ভাড়া দিয়ে বেড়াচ্ছেন জাপানের এক ব্যক্তি। ১০ হাজার ইয়েনের (৮ হাজার ১৮৩ টাকা) বিনিময়ে যে কেউ চাইলে তাকে ভাড়া নিতে পারেন। পাশাপাশি, খাওয়া, ভ্রমণ ও থাকার খরচও বহন করতে হয় গ্রাহককে। তবে শর্ত হচ্ছে গ্রাহকরা তাকে কিছু করতে বাধ্য করতে পারবেন না। পুরো সময়টুকুতে তিনি কেবল খাবেন আর কথার উত্তর দিবেন। এমন অদ্ভুত শর্ত সত্ত্বেও অনলাইনে তার জনপ্রিয়তা দিন দিন বেড়েই চলেছে। এ খবর দিয়েছে দ্য ইন্ডিপেন্ডেন্ট।\nখবরে বলা হয়, জাপানি ওই পুরুষের নাম শোজি মরিমোতো (৩৭)। তিনি টোকিওর বাসিন্দা।\n২০১৮ সাল থেকে কিছু না করার শর্তে নিজেকে ভাড়া দিয়ে আসছেন তিনি। ওই বছরের জুনে এক টুইটে এ সেবা প্রদানের বিষয়ে বিজ্ঞপ্তি দেন: ‘কিছুই করবে না’ এমন একজন মানুষ হিসেবে নিজেকে ভাড়া দিতে ইচ্ছুক। আপনার জন্য একা একা দোকানে ঢোকা কঠিন? আপনার টিমে একজন খেলোয়াড় কম? আপনার জন্য কোনো জায়গা ধরে রাখার জন্য লোক প্রয়োজন? আমি সহজ জিনিস ছাড়া কিছু করতে পারবো না।\nপ্রাথমিক পর্যায়ে অবশ্য বিনামূল্যেই সেবা দিতেন মরিমোতো। কিন্তু এত বেশি অনুরোধ আসা শুরু করলো যে, নিজের সময়ের বিপরীতে পারিশ্রমিক নির্ধারণ করে দিয়েছেন তিনি। মরিমতো জানান, এই কাজ শুরুর পর থেকে এখন অবধি ৩ হাজার গ্রাহকের সঙ্গে সময় কাটিয়েছেন তিনি। বর্তমানে তার দৈনিক গ্রাহক থাকে তিন থেকে চার জন।\nতিনি জানান, মানুষজন নানা কারণে তাকে ভাড়া নিয়ে থাকেন। তবে গ্রাহকদের বেশিরভাগই মূলত বিষণ্ণ বা একাকীত্বে ভোগা ব্যক্তি। তারা এমন কাউকে চান যে তাদের কথা শুনবে।\nকেউ কেউ তাকে দুপুরের খাবার খাওয়ার জন্য ভাড়া করেছে। কেউ ইন্সটাগ্রামে ছবি তোলার জন্য পোজ দিতে; কেউ আবার ডিভোর্সের আবেদন করার সময় সঙ্গী হিসেবে সাথে যেতে বা পার্কে একসঙ্গে প্রজাপতি ধরতে তাকে ভাড়া নিয়েছেন। এমনকি কাজে কঠিন সময় পার করছেন এমন স্বাস্থ্যকর্মীরা নিজেদের কথা বলতেও তাকে ভাড়া নিয়েছেন।\nএকবার এক ব্যক্তি তাকে ভাড়া নিয়েছিলেন, নিজের করা এক হত্যাকাণ্ডের বিষয়ে কথা বলতে। আত্মহত্যার চেষ্টাকারী এক ব্যক্তিও তাকে ভাড়া নিয়েছিলেন। যেখানে আত্মহননের চেষ্টা করেছিলেন ওই ব্যক্তি, সেই জায়গা পরিদর্শনের জন্য হাসপাতালে থাকা অবস্থায় মরিমতোকে ভাড়া নেন তিনি।\nমাইনিচি পত্রিকার এক প্রতিবেদন অনুসারে, মরিমতো বিবাহিত। ওসাকা ইউনিভার্সিটি থেকে থেকে পদার্থবিদ্যায় স্নাতকোত্তর ডিগ্রি রয়েছে তার। তিনি বলেন, আমি কোনো বন্ধু বা সহযোগী নই। একটি সম্পর্কে সবসময় ভালো দিক থাকে তা নয়, অনেক সময় বিরক্তিকর দিকও থাকে। আমি মূলত এই বিরক্তিকর দিক থেকে মুক্ত। ফলে আমি সহজেই মানুষের একাকীত্বের অনুভূতি দেখতে পাই।\nতিনি আরো বলেন, ব্যক্তিগতভাবে অন্য কারো কাছ থেকে অনুপ্রেরণার কথা শোনা আমার পছন্দের বিষয় নয়। মানুষজনের কাছ থেকে সহজে হাল না ছাড়ার কথা শুনতে আমার বিরক্ত লাগে। আমার মনে হয়, কেউ যখন কিছু করার চেষ্টা করছে তখন সবচেয়ে ভালো করণীয় হচ্ছে তাদের পাশে থেকে কাজটি তাদের জন্য সহজ করে তোলা।\nনিজেকে ভাড়া দেওয়ার আগে প্রকাশনায় কাজ করতেন মরিমতো। নতুন কাজে আসার পর নিজের ক্যারিয়ার নিয়ে বই প্রকাশ করেছেন তিনি। এমনকি তার থেকে অনুপ্রাণিত হয়ে একটি টিভি ড্রামাও নির্মিত হয়েছে। টুইটারে তার অনুসারীর সংখ্যা ২ লাখ ৭০ হাজার।


দর্শকদের জন্য ঈদের দিন গাইবেন ইভা, পরদিন মাহফুজুর রহমান - প্রবাসীর দিগন্ত\n১১ অগাস্ট ২০১৯, ৭:০০ অপরাহ্ন\nগত ঈদের মতো এবার কোরবানির ঈদেও শ্রোতাদের গান শোনাবেন কণ্ঠশিল্পী ইভা রহমান ও ড. মাহফুজুর রহমান।\n‘মনের আকাশে তুমি’ শিরোনামে ইভার একক সংগীতানুষ্ঠানটি প্রচার হবে ঈদের দিন রাত সাড়ে ১০টায়। আর মাহফুজুর রহমানের একক সঙ্গীতানুষ্ঠান ‘একইতো আকাশ দেখি’ প্রচার হবে পরদিন রাত সাড়ে ১০টায়। বিষয়টি নিশ্চিত করেছেন এটিএন চ্যানেল কর্তৃপক্ষ।\nইভা রহমানের প্রকাশিত ২৪টি অ্যালবাম থেকে বাছাইকৃত গানের মিউজিক ভিডিও দিয়ে অনুষ্ঠানটি সাজানো হয়েছে। গানগুলোর দৃশ্যধারণ করা হয়েছে দেশে ও দেশের বাইরে মনোরম সব লোকেশনে।\nঅনুষ্ঠানে থাকা গানগুলোর তালিকায় আছে ‘আমার চাঁদের আলো’, ‘মনের আঙ্গিনায় তোমার ছায়া’, ‘তোর ছায়াটা’, ‘হয়েছি তোমার মাঝে’, ‘একবার বলো’, ‘তুমি শুধু আমারই’, ‘ভালোবাসা’, ‘লুকোচুরি খেলা’, ‘মন ভেসে যায়’, ‘ঝিকিমিকি ঝিকিঝিকি করে রাতে’, ‘পোড়া বাঁশি’ এবং ‘মেঠো পথ’।\nঅন্যদিকে, এটিএন বাংলার চেয়ারম্যান ড. মাহফুজুর রহমানের ‘একইতো আকাশ দেখি’ অনুষ্ঠানে প্রচার হবে ১০টি গান। গানগুলোর কথা লিখেছেন নাজমা মোহাম্মদ ও রাজেশ ঘোষ। সুর-সংগীতে ছিলেন মান্নান মোহাম্মদ ও রাজেশ ঘোষ।\nগানগুলোর তালিকায় আছে ‘আমার নি:শ্বাসের শব্দ তুমি’, ‘ঘুমাতে পারি না’, ‘একইতো আকাশ দেখি’, ‘হঠাৎ একটা চিঠি’, ‘বোকা মন’, ‘কিছুক্ষণ’, ‘কষ্টরে’, ‘তুমি আমারি’, ‘মনে ঝড় ওঠে’ এবং ‘মনের মাঝে থেকো’।\nপ্রকাশিত: ১১ অগাস্ট ২০১৯, ৭:০০ অপরাহ্ন\nপ্রেমের আগে খাইলাম বড় ছ্যাক\nমা-স্বামীর সাথে প্রিয়াঙ্কার ধূমপান, সোশ্যাল মিডিয়ায় সমালোচনার ঝড়\n‘মিস এশিয়া প্যাসিফিক’ হলেন ফিলিপিনো মুসলিম তরুণী\nযৌনতা তার কাছে নেশার মতো!\n১০০ কোটি দিলে কুকুরের সঙ্গে যৌন সম্পর্কে লিপ্ত হবে?


ধর্ষণ আর দেশদ্রোহীতার মধ্যে পার্থক্য নেই - BDLAWNEWS\nPosted by: বিডিলনিউজ ডেস্ক এপ্রিল ১, ২০১৮\tin মতামত Leaveacomment\nসাঈদ চৌধুরী: স্বাধীনতা দিবসের আগে ও পরে বাংলাদেশ নতুন সাজে সাজে। চারিদিকে রব রব ধ্বণি, জাতীয় সঙ্গীত, দেশের গান,জাতির পিতা বঙ্গবন্ধুর বজ্র ধ্বণিতে প্রকম্পিত হয় হৃদয়। যে যুদ্ধ দেখেনি সেও কল্পনায় ডুবে গিয়ে বাংলাদেশের মুক্তিযোদ্ধা হয়ে ওঠে! ঠিক এমনই সময় সবুজ ধান খেত আর বাংলার মাটির সবুজ ঘাসে স্বাধীনতা দিবসে লাল রঙের জামা পরিহিত একটি মেয়েকে নির্মমতার শিকার হয়ে খোলা আকাশের নিচে পড়ে থাকতে দেখা যায়! এবার আমরা সামাজিক যোগাযোগ মাধ্যমে লাল সবুজের পতাকা দেখার বিপরীতে দেখেছি একজন অসহায় মানুষের নিথর দেহের লাল বৃত্ত! পতাকা দেখা থেকে বঞ্চিত হয়ে স্বাধীনতার মাসে এমন চিত্র দেখার পর সত্যি করে বলছি একবারও মনে হয় নি আমি সঠিক বোধ নিয়ে বেঁচে আছি! এদেশের মাটিতে যতগুলো ভালো কাজ আছে তা সবগুলোই নিশ্চিহ্ন হয়ে যায় যখন আমরা অসহায়ের মত এই চিত্রগুলো বার বার দেখতে বাধ্য হই।\nএকজন নারী যে সব কিছু আগলে রেখে তার গর্ভে একজন শিশুকে বড় করে তোলে সেই শিশুই আবার নারী দেহের উপর নির্মম অত্যাচার চালানোর কৌশল শিখে একদিন সেই নারী দেহকেই ক্ষতবিক্ষত করে। বিষয়টা এমন দাঁড়াচ্ছে আমি যদি একটি দেশের সমস্ত সুবিধা ভোগ করি, একটি দেশের আলো হাওয়ায় বড় হওয়ার স্বাধীনতা পাই এবং আমিই যদি আবার সেই দেশকে ক্ষত বিক্ষত করি তবে তা যদি দেশদ্রোহীতা হয় তবে ধর্ষক কেন দেশদ্রোহী নয়?\nধর্ষকের শাস্তি নিয়ে কথা হয়, ধর্ষকের সামাজিক প্রতিরোধ নিয়ে কথা হয়, নতুন আইন তৈরী নিয়ে কথা হয় কিন্তু যারা একবার ধর্ষনের শিকার হয়ে যাচ্ছে তারা আসলে কি পেল এদেশ থেকে!\nকিছু কিছু সময় অসহায়ত্ব আমাদেরকে একেবারে নিঃস্ব করে দেয়। আমাদের বর্তমান ক্রান্তিকালিন সময় অন্ধকার যুগকেও হার মানায়। বিউটির আগে একবার ধর্ষিত হওয়া, আইন শৃঙ্খলা বাহিনীর ভূমিকা তারপর বিউটির মৃত্যু সব কিছুইতো অযাচিত হতাশার চিত্র এঁকে দেয় বার বার!\nযারা ধর্ষন করতে পারে তারা দেশকেও শ্রদ্ধা করে না। মাতৃগর্ভের কথা কোন সন্তান চিন্তা করতে পারলে সে ধর্ষক হয়ে উঠতে পারে না। অবাধ সংস্কৃতি, ধর্মকে সঠিকভাবে না মানা অথবা পারিবারিক শিক্ষা না পেয়ে বেড়ে ওঠা।\nআমরা যে দিকটার উপরই দোষ চাপিয়ে ধর্ষককে তার অপরাধ থেকে দূরে ঠেলে দিতে চাইনা কেন ধর্ষক অমানুষই, ধর্ষক দেশদ্রোহীই। শাস্তির ব্যপারে এবং আইন প্রনয়নের ব্যপারে সব দিকগুলো নিয়ে ভাববার সময় এসেছে। এসিড সন্ত্রাস, বাল্য বিবাহ যেমনি কমিয়ে আনা সম্ভব হচ্ছে তেমনি ধর্ষনও কমিয়ে আনার প্রয়াস আরও দৃঢ়ভাবে নিতে হবে। ইভটিজিং থেকে শুরু করে কোন ধরণের নারীর প্রতি অসম্মান জনিত কাজের মামলা নেওয়ার ব্যপারে পুলিশকে আরও তৎপর ও গতিশীল হতে হবে। ধর্ষনের শাস্তি তদন্ত স্বাপেক্ষে সর্বনিম্ন যাবজ্জিবন ও সর্ব্বোচ্চ মৃত্যুদন্ড করা হোক এবং তা কার্যকরের সময় সীমা করা হোক অনধিক তিনমাস। স্বাধীনতার পর লাল সবুজের পতাকার আর কোন রক্ত দেখতে চাইনা। এখনও যদি লাল সবুজে এভাবে রক্ত ঝড়তে থাকে তবে পতাকার সবুজের মধ্যে লাল বৃত্তে ক্ষত সৃষ্টি হবে যা আমাদের ভালো থাকতে দেবেনা। আইনের সঠিক প্রয়োগেই ধর্ষন বন্ধে পদক্ষেপ নিতে হবে সবার আগে। তার সাথে সাথে আসুন আমরা নেশা বন্ধে কাজ করি। প্রতিটি মহল্লায় একটি করে পুলিশের সেল টিম গঠন করে প্রতিদিন অন্তত একবার টহল দেয়ার ব্যবস্থা করা যেতে পারে। ধর্ষনের বিরুদ্ধে যেমন কঠোর আইন ও তার প্রয়োগ দরকার তেমনি নেশার বিরুদ্ধেও আরও কঠো আইন ও এর প্রয়োগ দরকার। নেশাই ধর্ষনকে বেশী উৎসাহিত করে। লাল সবুজ পতার বাংলাদেশ আমাদের হৃদয়কে সুশোভিত করে আর সেই লাল সবুজ যাতে আমাদের না কাঁদায় এজন্যই কাজ করে যেতে হবে আমাদের সবাইকে।\nPrevious: ‘চোখ হারানো’ ২০ জনকে ক্ষতিপূরণ দিতে হাইকোর্টে রিট\nNext: প্রশ্ন ফাঁসে অভিযোগ অনুযায়ী শাস্তির দৃষ্টান্ত কম: টিআইবি


গুলিস্তানে পাগল নাচলেও বিএনপির সমাবেশের চেয়ে বেশি মানুষ হয় : তথ্যমন্ত্রী গুলিস্তানে পাগল নাচলেও বিএনপির সমাবেশের চেয়ে বেশি মানুষ হয় : তথ্যমন্ত্রী – bangla24bdnews.com\nরবিবার, ১১ এপ্রিল ২০২১, ০৭:৫৯ পূর্বাহ্ন\nগুলিস্তানে পাগল নাচলেও বিএনপির সমাবেশের চেয়ে বেশি মানুষ হয় : তথ্যমন্ত্রী\nআওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহমুদ বলেছেন, ‘তারা (বিএনপি) প্রেস ক্লাবের সামনে সমাবেশ করেছে। সেখানকার জনসমাগম দেখে সরকার নাকি ভয় পেয়েছে, মাথা খারাপ হয়েছে। আসলে গুলিস্তানের পাগল নাচলেও তাদের সমাবেশের চেয়ে বেশি মানুষ হয়।’\nসোমবার (১৫ ফেব্রুয়ারি) ‘১৯৯৬ সালের ১৫ ফেব্রুয়ারি বিএনপির ভোটারবিহীন প্রহসনের নির্বাচনের’ নিন্দা ও প্রতিবাদ সমাবেশে তিনি এ আহ্বান জানান। ঢাকা মহানগর দক্ষিণ আওয়ামী লীগ এ সমাবেশের আয়োজন করে।\nহাছান মাহমুদ বলেন, ‘শেখ হাসিনার দক্ষ নেতৃত্বে দেশ ভালো থাকায় তাদের (বিএনপি) মাথা খারাপ হয়ে গেছে। তারা জনগণ থেকে বিচ্ছিন্ন হয়ে ভেতরে ভেতরে ষড়যন্ত্র করছে। আল জাজিরার রিপোর্ট ষড়যন্ত্রের অংশ।’\nতিনি বলেন, ‘এই প্রতিবেদনের মাধ্যমে আল জাজিরার বিশ্বাসযোগ্যতা লোপ পেয়েছে। তারা জনধিকৃত হয়েছে।’\nতথ্যমন্ত্রী বলেন, ‘বঙ্গবন্ধুকে তখনই হত্যা করেছিল, যখন খুনিরা জনবিচ্ছিন্ন হয়েছিল। আজকেও তারা সেই খেলায় মেতেছে। দেশ-বিদেশে ষড়যন্ত্র হচ্ছে। সবাইকে সতর্ক থাকার আহ্বান জানাচ্ছি।’\nদেশ-বিদেশে ষড়যন্ত্র হচ্ছে জানিয়ে আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহমুদ দলের নেতাকর্মীদের সতর্ক থাকার আহ্বান জানিয়েছেন।\nবিএনপির সমালোচনা করে হাছান মাহমুদ বলেন, ‘যাদের জন্ম ক্যান্টনমেন্টের ভেতরে, তারা আবার গণতন্ত্রের কথা বলে। বিএনপির যারা এখন কথা বলে, সব দলছুট নেতা। জিয়াউর রহমানের বিলিয়ে দেয়া ক্ষমতার উচ্ছিষ্ট ভোগ করতে বিএনপিতে এসেছে।’\nতথ্যমন্ত্রী বলেন, ‘করোনার টিকা নিয়ে বিভিন্ন সময়ে নানান কথা বলেছে বিএনপি। এখন তারা সেই টিকাও নিচ্ছে। তাদের সাধুবাদ জানাই। বিরোধী দল সুস্থ সবল থাকুক আমরাও চাই। আমাদের বিরোধিতা করুক, আমরা সুন্দরভাবে সরকার পরিচালনা করি।’\nঢাকা মহানগর দক্ষিণ আওয়ামী লীগের সভাপতি আবু আহমেদ মন্নাফীর সভাপতিত্বে এতে বক্তব্য দেন আওয়ামী লীগের প্রেসিডিয়াম সদস্য মতিয়া চৌধুরী, জাহাঙ্গীর কবির নানক, যুগ্ম সাধারণ সম্পাদক ডা. দীপু মনি, বাহাউদ্দিন নাছিম, ঢাকা মহানগর দক্ষিণ আওয়ামী লীগের সাধারণ সম্পাদক হুমায়ুন কবির প্রমুখ।


টাকা ধার করে সম্মাননা নিতে এলেন স্বাধীনবাংলা বেতারের শিল্পী! – আওয়ার নিউজ\nটাকা ধার করে সম্মাননা নিতে এলেন স্বাধীনবাংলা বেতারের শিল্পী!\nস্বাধীনবাংলা বেতারের শিল্পী মো. আব্দুল জব্বার অনুযোগের সুরে বলেছেন, আমরা স্বাধীনবাংলা বেতারের শিল্পীরা অনেক কষ্টে আছি! জয়িতা’র সম্পাদক ড. সেলিনা আফরিন রীতা যখন আমাকে সম্মাননা গ্রহণের জন্য শিল্পকলায় আসতে বলেন, তখন আমার পকেটে কোনো টাকা ছিল না!\nপ্রধানমন্ত্রীকে উদ্দেশ করে তিনি বলেন, তিনি যেন আমাদের সাথে একটু দেখা করেন! বেশি কিছু চাই না আমরা! শুধু আলাপ করবো; প্রধানমন্ত্রী শুনবেন।\nশনিবার সন্ধ্যায় বাংলাদেশ শিল্পকলা একাডেমির সঙ্গীত ও নৃত্যকলা কেন্দ্র মিলনায়তনে সাপ্তাহিক জয়িতার আয়োজনে স্বাধীনবাংলা বেতারের কণ্ঠসৈনিক ও গুণীজন সম্মাননা অনুষ্ঠানে তিনি এ অনুযোগ ও আর্তি জানান।\nআব্দুল জব্বার বলেন, জয়িতা’র সম্পাদক ড. সেলিনা আফরিন রীতা যখন আমাকে সম্মাননা গ্রহণের জন্য শিল্পকলায় আসতে বলেন, তখন আমার পকেটে কোনো টাকা ছিল না। শেষে দোকান থেকে পয়সা ধার করে এখানে এসেছি। পকেটে পয়সা নেই। আর্থিক অবস্থা খুবই খারাপ যাচ্ছে!\nআমি ‘বাবা বঙ্গবন্ধু’র সান্নিধ্য পেয়েছি মন্তব্য করে আব্দুল জব্বার বলেন, প্রধানমন্ত্রী যদি আমাদের সাথে দেখা না করেন, তাহলে আমাদের কিছু হলে তিনি এর জন্য দায়ী থাকবেন।\nজয়িতার উপদেষ্টা নূরুল আলম বাবুর সভাপতিত্বে আলোচনা সভায় প্রধান অতিথি হিসেবে বক্তব্য রাখেন রাজধানী উন্নয়ন কর্তৃপক্ষের (রাজউক) চেয়ারম্যান জি এম জয়নুল আবেদিন ভূঁইয়া। বক্তব্য রাখেন বিশিষ্ট নাট্যকার বেগম মমতাজ হোসেন, মিডিয়া ব্যক্তিত্ব লায়লা হক, অধ্যাপক ড. শাকিলা সুলতানা, সাপ্তাহিক জয়িতার সম্পাদক ড. সেলিনা আফরিন রীতা।\nঅনুষ্ঠানে সম্মাননাপ্রাপ্ত স্বাধীনবাংলা বেতারের কণ্ঠ সৈনিকদের মধ্যে ছিলেন- শিল্পী আব্দুল জব্বার, মনোরঞ্জন ঘোষাল, ডা. অরূপ রতন চৌধুরী, কল্যাণী ঘোষ, নমিতা ঘোষ, তিমির নন্দী, মালা খুররম, রূপা ফরহাদ ও উমা খান।\nরাজধানী Comments Off on টাকা ধার করে সম্মাননা নিতে এলেন স্বাধীনবাংলা বেতারের শিল্পী! সংবাদটি প্রিন্ট করুন\n« জাতীয় পতাকা উত্তোলনের মধ্য দিয়ে মুজিবনগর দিবসের সূচনা (পূর্বের সংবাদ)\n(পরের সংবাদ) বেসরকারি স্কুল কলেজ জাতীয়করণ সময়ের দাবি (২য় অংশ) »


ইনস্ট্যান্ট আর্টিকেল : ফেসবুকের জাদুকরী এক ফিচার – Natun Barta Top Online Newspaper in Bangladesh – natunbarta.com\nপ্রচ্ছদ/ প্রযুক্তি/ইনস্ট্যান্ট আর্টিকেল : ফেসবুকের জাদুকরী এক ফিচার\nইনস্ট্যান্ট আর্টিকেল : ফেসবুকের জাদুকরী এক ফিচার\nঅনলাইন ডেস্ক সেপ্টেম্বর ১১, ২০১৯\nমিজানুর রহমান টিপু: ফেসবুক অনেক দিন ধরেই আমাদের অবিচ্ছেদ্য অংশ। শুধু সামাজিক যোগাযোগের একটি মাধ্যম নয়, দেশ-বিদেশের বিভিন্ন সংবাদেরও খোঁজ মেলে ফেসবুকে।\nএই শিরোনাম থেকে খবরটি পড়ার জন্য ক্লিক করলেই ফেসবুক থেকে বেরিয়ে চলে যেতে হয় নির্দিষ্ট কোনো ওয়েবসাইটে। আর মোবাইল ফোনের পাঠকমাত্রই জানেন, এটা কতটা সময় সাপেক্ষ!\nআমাদের এই চিরাচরিত তিক্ত অভিজ্ঞতা বদলে দিতে ফেসবুকের আছে এক জাদুকরী ফিচার। ফিচারের নাম ‘ইনস্ট্যান্ট আর্টিকেল’ এই ফিচারের মাধ্যমে খবরের শিরোনাম বা লিংকে শুধু একটা ক্লিক, ব্যস! বিদ্যুৎ গতিতে ফেসবুকেই পেয়ে যাবেন খবরটি।\nপৃথিবীর বড় বড় সংবাদমাধ্যম এরই মধ্যে ফেসবুকের ইনস্ট্যান্ট আর্টিকেল ফিচারটির সঙ্গে যুক্ত হয়েছে। দ্য নিউইয়র্ক টাইমস, বাজফিড, ন্যাশনাল জিওগ্রাফিক ফেসবুকের ইনস্ট্যান্ট আর্টিকেল ফিচারটির সঙ্গে যুক্ত হয় সবার প্রথমে।\nপরে ওয়াশিংটন পোস্ট, হাফিংটন পোস্ট, দ্য ইনডিপেনডেন্ট, ইন্ডিয়া টুডের মতো জনপ্রিয় সংবাদমাধ্যমও ইনস্ট্যান্ট আর্টিকেলের সঙ্গে সম্পৃক্ত হয়েছে।\nআনুষ্ঠানিকভাবে ইনস্ট্যান্ট আর্টিকেল সবার জন্য উন্মুক্ত করে ফেসবুক ২০১৬ সালের ১২ এপ্রিল । ফেসবুকের এই নতুন সংযোজন বা ফিচারটি মূলত মোবাইল ফোন থেকে ইন্টারনেট ব্যবহারকারীদের অভিজ্ঞতা বদলে দেয়ার জন্যই।\nযত চমক আইফোন ১১ সিরিজে!


করোনা ভাইরাস সংক্রমণে চিনে মৃতের সংখ্যা ছাড়িয়ে গেল ২ হাজার! | coronavirus death toll in china increases to 2004 - Bengali Oneindia\n31 min ago মুসলিম হওয়ার কারণে অন্তঃস্বত্তাকে ফিরিয়ে দিল হাসপাতাল! শিশুর মৃত্যুতে শুরু তদন্ত\n1 hr ago করোনা মোকাবিলায় মমতার পাশে ভাই শাহরুখ, রবীন্দ্র-কবিতায় টুইট করে দিলেন বার্তা\n2 hrs ago তৃণমূলের ভোটকৌশলী ময়দানে নেমে পড়লেন ‘সবকি রসোই’ নিয়ে, থেমে নেই পরিকল্পনা\n3 hrs ago করোনা লকডাউন : দুঃস্থ মানুষদের চাল-ডাল দিয়ে সাহায্য পার্থ চট্টোপাধ্যায়ের\n| Published: February 19 2020, 17:59 [IST]\nকরোনা ভাইরাস সংক্রমণে চিনে মৃতের সংখ্যা বেড়ে হল দু'হাজার চার৷ এদিকে এই অবস্থাতেও পরিস্থিতি নিয়ে এখনই আশার কথা শোনাতে পারেনি বিশ্ব স্বাস্থ্য সংস্থা ৷ আতঙ্ক কমেছে কি না, তা নিয়ে বিশ্ব স্বাস্থ্য সংস্থার তরফে এখনও কোনও ঘোষণা করা হয়নি৷\nচিনে একদিনে মৃত্যু ১৩২ জন\nকরোনা ভাইরাসের জেরে চিনে মৃতের সংখ্যা ক্রমেই বেড়ে চলেছে ৷ গতকাল পর্যন্ত হুবেই প্রদেশে ১ হাজার ৮৭২ জনের মৃত্যুর খবর পাওয়া গিয়েছিল৷ নতুন করে ১৩২ জনের মৃত্যু হওয়ায় দু'হাজার ছাড়িয়ে যায় মৃতের সংখ্যা৷ সমগ্র চিনে ৭৪ হাজারের উপর কোরোনা আক্রান্ত বলে স্বাস্থ্য মন্ত্রক সূত্রে খবর৷\nহংকংয়ে ৬২ জনের শরীরে সন্ধান মিলেছে করোনা ভাইরাস\nজানা গিয়েছে হুবেইয়ের উহান ইউচ্যাং হাসপাতালের প্রেসিডেন্ট লিউ ঝিমিং মারা গিয়েছেন৷ ইউহানের নামকরা স্নায়ুরোগ বিশেষজ্ঞ ছিলেন ডঃ লিউ ৷ নভোল করোনার সংক্রমণে এই প্রথম চিনের কোনও গুরুত্বপূর্ণ পদে থাকা ব্যক্তির মৃত্যু হল৷ হংকংয়ে ৬২ জনের শরীরে এই ভারাসের সন্ধান পাওয়া গিয়েছে৷ সেখানে দু'জনের মৃত্যু হয়েছে৷ ২০০৩ সালে হংকংয়েই SARS-এর আক্রমণে ২৯৯ জন মারা গিয়েছিলেন৷\nআফ্রিকার ৪০টি দেশে ও আমেরিকার ২৯টি দেশে করোনা ভাইরাস\nএদিকে বিশ্ব স্বাস্থ্য সংস্থা-র ডিরেক্টর জেনেরাল টেডরস জানিয়েছেন, নতুন করে যারা করোনা ভাইরাসে সংক্রমিত হচ্ছে, তাদের সংখ্যা কিছুটা কমেছে৷ চিনের বাইরে ৮২৭ জনের দেহে এই ভাইরাসের সন্ধান পাওয়া গিয়েছে, পাঁচজনের মৃত্যু হয়েছে ৷ তিনি আরও জানান, চিনের বাইরে ১২টি দেশে মানুষ থেকে মানুষের মধ্যে সংক্রমণের ক্ষেত্রে ৯২ জনের সন্ধান পাওয়া গিয়েছে৷ এর মধ্যে অর্ধেকের বেশি আক্রান্ত জাপানের জাহাজের৷ বিশ্ব স্বাস্থ্য সংস্থার পক্ষ থেকে জানানো হয়েছে, আফ্রিকার ৪০টি দেশে এবং আমেরিকার ২৯টি দেশে এর সংক্রমণের সম্ভাবনা রয়েছে৷\nচিনা পণ্যের আমদানি-রপ্তানিতে বিধিনিষেধ\ncoronavirus death toll in china increases to 2004


আপডেট : 2019-02-03 20:04:19\nবিজনেস আওয়ার প্রতিবেদক : এসএসসি পরীক্ষার প্রথম দিনে ১০ জেলার ১৮টি কেন্দ্রে পুরনো সিলেবাসে শিক্ষার্থীদের পরীক্ষা দেয়ায় সংসদে ক্ষোভ প্রকাশ করেছেন বিরোধী দল জাতীয় পার্টির সদস্যরা।\nরোববার সংসদ অধিবেশনে জাতীয় পার্টির সদস্য মুজিবুল হক চুন্নু শিক্ষামন্ত্রী ডা. দীপু মনির কাছে জানতে চান, কর্তৃপক্ষের ভুলের কারণে পুরনো প্রশ্নে নিয়মিত পরীক্ষার্থীদের পরীক্ষা দিতে হয়েছে। এতে শিক্ষার্থীদের বড় ধরনের ক্ষতির মুখে পড়তে হবে। যা তাদের শিক্ষাজীবনের ওপর প্রভাব ফেলবে। এ বিষয় মন্ত্রণালয় কি ব্যবস্থা নিয়েছে?\nজবাবে শিক্ষামন্ত্রী বলেন, এই ঘটনায় তদন্ত সাপেক্ষে জড়িতদের বিরুদ্ধে ব্যবস্থা গ্রহণের পাশাপাশি কোনোও শিক্ষার্থী যাতে ক্ষতিগ্রস্ত না হয়, সে বিষয়ে ব্যবস্থা নেওয়া হবে।\nমন্ত্রী জানান, সারাদেশের এসএসসি পরীক্ষার প্রায় ৪ হাজার কেন্দ্র রয়েছে। এর মধ্যে কয়েকটি কেন্দ্রে এ ঘটনা ঘটেছে। কেন্দ্র সচিবসহ যাদের ভুলের কারণে এটা ঘটেছে, ইতোমধ্যে তাদেরকে সরিয়ে দেয়া হয়েছে। এ বিষয়ে তদন্ত কমিটিও গঠন করা হয়েছে। তদন্ত প্রতিবেদন পাওয়ার পর দায়ী বিরুদ্ধে শাস্তিমূলক ব্যবস্থা নেয়া হবে।\nমন্ত্রী আরও জানান, প্রথম দিনের পরীক্ষায় যারা ভুল প্রশ্নে পরীক্ষা দিয়েছে, তাদেরকে চিহ্নিত করা হয়েছে। তারা যাতে কোনোভাবেই ক্ষতিগ্রস্ত না হয়, সেজন্য তাদের খাতা ভিন্নভাবে দেখা হবে। আগামীতে যাতে এ ধরনের ঘটনা না ঘটে- সে বিষয়েও সংশ্লিষ্ট সকলকে সতর্ক করা হয়েছে।\nশিক্ষামন্ত্রীর এই বক্তব্যে ক্ষুব্ধ প্রতিক্রিয়া জানান জাতীয় পার্টির আরেক সংসদ সদস্য ফখরুল ইমাম। তিনি বলেন, শিক্ষামন্ত্রী নৈতিকতাবিরোধী বক্তব্য দিলেন। যারা ভুল প্রশ্নে পরীক্ষা দিয়েছেন তাদের কোন মানদণ্ডে নম্বর দেবেন। সিলেবাসের বাইরের প্রশ্নে তারা পরীক্ষায় কী লিখলো? তারা না লিখলেও কী নম্বর দেবেন? বরং তাদের সিলেবাসে নতুন প্রশ্নে তাদের আবরো পরীক্ষা নেওয়া যায় কিনা?\nএসময় শিক্ষামন্ত্রী বলেন, নতুন করে পরীক্ষা নিলেও তো একই মানদণ্ড নিশ্চিত করা সম্ভব নয়। কারণ আগের যে প্রশ্নে অন্যরা পরীক্ষা দিয়েছে, একই প্রশ্নে আবারও পরীক্ষা নেয়ার সুযোগ নেই। আর নতুন প্রশ্ন করলে তো আলাদাই হলো। তবে, সমাধান কী? এবিষয়ে যুক্তিযুক্ত ও গ্রহণযোগ্য বিকল্প কোনো প্রস্তাব থাকলে তা মন্ত্রণালয়কে জানানোর অনুরোধ জানান তিনি।


সাকিবের ঘাড়ে শহিদুলের মুখ বসিয়ে কাজ সারলো বিসিবি! সোশ্যাল মিডিয়া ব্যাপক হাস্যরস : Onebd.news\nসাকিবের ঘাড়ে শহিদুলের মুখ বসিয়ে কাজ সারলো বিসিবি! সোশ্যাল মিডিয়া ব্যাপক হাস্যরস\nবাংলাদেশ ক্রিকেট বোর্ডের অফিসিয়াল ফেসবুক পেজে পোস্ট করা শহিদুল ইসলামের একটি ছবি নিয়ে সামাজিক যোগাযোগ মাধ্যমে চলছে তোলপাড়। সাকিব আল হাসানের ২০১৯ বিশ্বকাপের একটি ছবি সম্পাদন করে এই অলরাউন্ডারের ঘাড়ে শহিদুলের মুখ বসিয়ে যে কাজ সেরেছে বিসিবি!\nগতকাল (২২ নভেম্বর) পাকিস্তানের বিরুদ্ধে বাংলাদেশের তৃতীয় ও শেষ টি-টোয়েন্টি ম্যাচে মোহাম্মদ রিজওয়ানের উইকেট লাভ করেন বাংলাদেশের মিডিয়াম পেসার শহিদুল ইসলাম। রিজওয়ানকে বোল্ড করে নেয়া উইকেটটিই ছিল এই ম্যাচে বাংলাদেশের পক্ষে টি-টোয়েন্টিতে অভিষিক্ত পেসার শহিদুলের প্রথম উইকেট।\nআর এ ঘটনাতেই হয়তো নড়েচড়ে বসে বাংলাদেশ ক্রিকেট বোর্ডের মিডিয়ার দায়িত্বে থাকা কর্মকর্তারা। তাদের কাছে শহিদুলের কোনো ছবি ছিল নাকি ছিল না, তা জানা না গেলেও সাকিব আল হাসানের পুরনো একটি ছবিই যে তারা শহিদুলের ক্ষেত্রে ব্যবহার করেছে, সেটা নিশ্চিত হওয়া গেছে অনেকটাই। ২০১৯ বিশ্বকাপে ওয়েস্ট ইন্ডিজের বিপক্ষে সাকিব আল হাসানের একটি ছবি ব্যবহার করা হয় সেই পোস্টে, যেখানে জার্সিও পরিবর্তন হচ্ছে প্রতি সিরিজেই!\nসামাজিক যোগাযোগ মাধ্যমে শহিদুলের ছবিটি পোস্ট করার পর অনেকেই ধরে ফেলেন এই কারসাজি। টন্টনে ১৭ জুন অনুষ্ঠিত ২০১৯ বিশ্বকাপের গ্রুপ পর্বে বাংলাদেশের ম্যাচ ছিল ওয়েস্ট ইন্ডিজের বিপক্ষে। সেই ম্যাচে অ্যালেক্স ডেভিডসনের তোলা সাকিব আল হাসানের একটি ছবিতে কেবল তার মাথার জায়গায় শহিদুলের মাথা বসিয়ে বিসিবির পোস্ট করা ছবি নিয়ে শুরু হয় হাস্যরসাত্মক সব মন্তব্য।\nসেখানে বাংলাদেশ ক্রিকেট বোর্ডের পেশাদারিত্ব নিয়েও কটুক্তি করতে দেখা যায় নেটিজেনদের। একজন লিখেন, বড়লোক বোর্ডের গরিব মার্কা এডিট!সূত্র: যমুনা টিভি\nসন্তানের সঙ্গে পাশের কক্ষে লা’শ হয়ে পড়ে আছেন কাইয়ুম, মৃ’ত্যুর আগে যা লিখে গেছেন মেইলে\nসারাদেশে সর্বোচ্চ রেড় এলাট চলছে, ছুটি বাতিল পুলিশের!


কাল আওয়ামী লীগের যারা সংলাপে বসবেন তাদের লিস্ট চুড়ান্ত - বিডি সমাচার২৪.কম\nহোমপেজ জাতীয় কাল আওয়ামী লীগের যারা সংলাপে বসবেন তাদের লিস্ট চুড়ান্ত\nআওয়ামী লীগের সভাপতি ও প্রধানমন্ত্রী শেখ হাসিনার সঙ্গে কাল বৃহস্পতিবার জাতীয় ঐক্যফ্রন্টের নেতারা সংলাপে বসবেন। দলীয় প্রধান হিসেবে শেখ হাসিনার নেতৃত্বে কেন্দ্রীয় ১৪ দলের ২২ জন প্রতিনিধি সংলাপে অংশ নেবেন। আজ বুধবার বিকেলে আওয়ামী লীগের দপ্তর সম্পাদক আবদুস সোবহান গোলাপ স্বাক্ষরিত বিজ্ঞপ্তিতে এ তথ্য জানানো হয়।\nবৃহস্পতিবার প্রধানমন্ত্রী শেখ হাসিনার সরকারি বাসভবন গণভবনে জাতীয় ঐক্যফ্রন্টের সঙ্গে সন্ধ্যা সাতটায় সংলাপ হবে। আওয়ামী লীগ সভাপতি শেখ হাসিনার নেতৃত্বে দলের সাধারণ সম্পাদক ওবায়দুল কাদের, উপদেষ্টা পরিষদের সদস্য আমির হোসেন আমু, তোফায়েল আহমেদ, সভাপতিমণ্ডলীর সদস্য মতিয়া চৌধুরী, শেখ ফজলুল করিম সেলিম, মোহাম্মদ নাসিম, মো. আবদুর রাজ্জাক, কাজী জাফর উল্যাহ, রমেশ চন্দ্র সেন, যুগ্ম সাধারণ সম্পাদক মাহবুব উল আলম হানিফ, দীপু মনি, আবদুর রহমান, জাহাঙ্গীর কবির নানক, দপ্তর সম্পাদক আবদুস সোবহান গোলাপ, প্রচার ও প্রকাশনা সম্পাদক হাছান মাহমুদ, আইনবিষয়ক সম্পাদক শ ম রেজাউল করিম, আইনমন্ত্রী আনিসুল হক, সাম্যবাদী দলের সাধারণ সম্পাদক দিলীপ বড়ুয়া, বাংলাদেশের ওয়ার্কার্স পার্টির সভাপতি রাশেদ খান মেনন, জাসদের সভাপতি হাসানুল হক ইনু ও জাসদের একাংশের সভাপতি মইন উদ্দীন খান বাদল সংলাপে বসবেন।\nপ্রথমে সংবাদ বিজ্ঞপ্তি দিয়ে সংলাপে ২১ জনের অংশ নেওয়ার কথা জানানো হয়েছিল। পরে গণমাধ্যমে আবার সংবাদ বিজ্ঞপ্তি দিয়ে ২২ জনের কথা জানানো হয় আওয়ামী লীগের পক্ষ থেকে।\nসংলাপের জন্য গতকাল মঙ্গলবার জাতীয় ঐক্যফ্রন্ট ১৬ সদস্যদের একটি তালিকা দেয়। এই ১৬ জন সংলাপের জন্য গণভবনে যাবেন। জাতীয় ঐক্যফ্রন্টের নেতৃত্ব দেবেন জাতীয় ঐক্যফ্রন্ট নেতা ও গণফোরাম সভাপতি ড. কামাল হোসেন। এর আগে ২৮ অক্টোবর প্রধানমন্ত্রীর সঙ্গে সংলাপ আহ্বান করে চিঠি দেন ড. কামাল হোসেন। তাঁর চিঠির পরিপ্রেক্ষিতে প্রধানমন্ত্রী শেখ হাসিনা ২৯ অক্টোবর সংলাপে বসার জন্য আগ্রহ প্রকাশ করেন এবং ড. কামাল হোসেনের কাছে দলের পক্ষ থেকে গণভবনে যাওয়ার আমন্ত্রণপত্র পাঠান।\nপূর্ববর্তী নিবন্ধমৌলভীবাজারে সা'দ পন্থীদের জেলা ইজতেমা স্থগিত, সবধরনের কার্যক্রম বন্ধের আহবান জেলা প্রশাসকের\nপরবর্তী নিবন্ধঢাকা বিশ্ববিদ্যালয়ের তিন শিক্ষক চাকরিচ্যুত


কৃষিতে আধুনিক যন্ত্রপাতি ব্যবহারে ফলন বৃদ্ধি\n১২:৫০, জানুয়ারি ১১, ২০১৭\nবর্তমানে কৃষকের আর ঘাম ঝরাতে হয়না। কৃষিতে আধুনিক উপকরণ ব্যবহারের ফলে ফলন বৃদ্ধির পাশাপাশি সময় ও শ্রম দু’টিই কমেছে কৃষকের। অল্প সময়ে অধিক ফলন উৎপাদন করতে সক্ষম হয়েছেন কৃষকরা। আর এ কাজে সহায়তা করছে কৃষি বিভাগ। এমন তথ্য জানালেন দিনাজপুর সদর উপজেলা কৃষি কর্মকর্তা মো. মতলুবর রহমান।\nদিনাজপুর জেলা প্রশাসন আয়োজিত জিলা স্কুল মাঠে ৩ দিনব্যাপাী অনুষ্ঠিত “উন্নয়ন মেলা-২০১৭” উপলক্ষে জেলা কৃষি সম্প্রসারণ অধিদপ্তরের স্টল পরিদর্শনের সময় এ প্রতিনিধির সাথে কথা বলেন সদর উপজেলা কৃষি কর্মকর্তা মো. মতলুবর রহমান। এ সময় তিনি মেলায় অংশ নেয়া জেলা কৃষি সম্প্রসারণ অধিদপ্তরের বিভিন্ন স্টল ঘুরে দেখান এবং কৃষিতে আধুনিক যন্ত্রপাতি ব্যবহারের বিভিন্ন কৌশল উপস্থাপন করেন।\nকৃষি কর্মকর্তা মো. মতলুবর রহমান বলেন, এক সময় আমাদের দেশে কৃষি কাজে প্রাচীন কৃষি উপকরণ ব্যবহার হতো। কৃষকরা জমি চাষের জন্য প্রাচীন কৃষি উপকরণ যেমন লাঙ্গল, জোয়াল, মই, পানি সেচের জন্য সেউতি ও দোন এবং নিড়ানোর জন্য আচড়া ইত্যাদি ব্যবহার করতো। এতে করে কৃষকের অধিক সময় অপচয় হতো ও অধিক শ্রমও দিতে হতো। কিন্তু সময়ের ব্যবধানে বর্তমান আধুনিক কৃষি উপকরণ ব্যবহারের ফলে কৃষকরা অনেক দূর এগিয়ে গেছেন। তারা খুব স্বল্প সময়ে বেশী ফলন উৎপাদন করতে সক্ষম হয়েছেন।এতে আর্থিকভাবে লাভবান হওয়ার পাশাপাশি অনেক সময়ও সাশ্রয় হয়েছে।\nতিনি বলেন, আজ থেকে ২০-২৫ বছর আগেও আমাদের দেশে কৃষকরা জমি চাষের জন্য লাঙ্গল, জোয়াল, মইসহ অন্যান্য প্রাচীন উপকরণ ব্যবহার করতেন। কিন্তু বিজ্ঞানের অবদানে বিশ্বের অন্যান্য দেশের ন্যায় আমাদের দেশের কৃষকরাও প্রাচীন এসব উপকরণ ব্যবহারের পরিবর্তে আধুনিক কৃষি যন্ত্রপাতি ব্যবহার করছেন।\nবর্তমানে তারা জমি চাষের জন্য পাওয়া টিলার ব্যবহার করছেন। এতে করে অল্প সময়ে অনেক বেশী জমি চাষ করা সম্ভব হচ্ছে। ফলে কৃষকের সময় সাশ্রয় হওয়ার পাশাপাশি শ্রম কমে গেছে এবং এর ফলে ফসলের নিবিড়তা বৃদ্ধি করা সম্ভব হয়েছে। আগে কৃষকরা জমিতে পানি সেচের জন্য সেউতি ও দোন’র মতো হস্তচালিত যন্ত্রপাতি ব্যবহার করতেন। কিন্তু বর্তমানে পাওয়ার টিলার, ডিপ টিউবওয়েল, ফিতা পাইপ, বরিডপাইপ এসব ব্যবহার করছেন।\nকৃষি কর্মকর্তা মো. মতলুবর রহমান আরো বলেন, এখন কোন কিছুই হাতে করতে হয় না। সবই যন্ত্রের সাহায্যে করা হয়। জমিতে সেচ দেয়া, চাষ করা, চারা রোপন, জমি নিড়ানো, জমিতে বীজ বোনা, ধান কাটা, ধান মাড়াই সার প্রয়োগসহ সবই যন্ত্রের সাহায্যে করা হয়। এতে কৃষকের যেমন সময় সাশ্রয় হয়, তেমনই খরচ ও শ্রমও অনেক কমে গেছে। আর ফসল উৎপাদনও বৃদ্ধি পেয়েছে। আগে গরু দ্বারা, হাত দ্বারা, পা চালিত থ্রেসার দ্বারা ধান মাড়াই করা হতো।\nকিন্তু বর্তমানে পাওয়ার থ্রেসার ও কম্বাইন্ড হারভেষ্টার দ্বারা ধান মাড়াই করা হয়। আগে দোনে ও পা চালিত ঢেঁকী কল দ্বারা জমিতে সেচ দেয়া হতো, কিন্তু বর্তমানে গভীর ও অগভীর নলকুপ দ্বারা জমি সেচ দেয়া হয়। আগে জমিতে হাতে সার ছিটানো হতো, বর্তমানে যন্ত্রের সাহায্যে সার ছিটানো হয়। এইভাবে প্রতিটি ক্ষেত্রে আধুনিক কৃষি যন্ত্রপাতি ব্যবহারের ফলে কৃষকের শ্রম ও সময় দুটোই সাশ্রয় হচ্ছে। আর ফলনও বৃদ্ধি পেয়েছে।\nকৃষি কর্মকর্তা বলেন, আগামীতে আরো উন্নতমানের কৃষি উপকরণ ও কৃষি যন্ত্রপাতি ব্যবহার করে দেশে খাদ্য উৎপাদন অনেকাংশে বৃদ্ধি করা সম্ভব হবে। উন্নয়ন মেলায় বিভিন্ন ধরনের কৃষি উৎপাদিত পন্য ও কৃষি যন্ত্রপাতি প্রদর্শন করে মেলার শ্রী বৃদ্ধি করেছে। এ ধরনের উদ্যোগ দেশের কৃষি ও কৃষককে অনুপ্রানিত করবে তাতে কোন সন্দেহ নেই।\nসরিষাবাড়ীতে ভুট্টার বাম্পার ফলনে কৃষকের মুখে হাসি\nমাঠে মাঠে ব্লাস্ট ছত্রাক : হতাশায় কৃষকরা\nতালায় মাঠে মাঠে ব্লাস্ট ছত্রাক: হতাশায় কৃষকরা\nবরগুনায় তরমুজ চাষে আগ্রহ হারাচ্ছে কৃষকরা\nপ্রচণ্ড তাপদাহ: আমের মুকুলসহ রোরো ধানের ব্যাপক ক্ষতির আশঙ্কা\nগাছে গাছে আমের গুঠি, কৃষকের চোখে রঙ্গিন স্বপ্ন\nটাঙ্গাইলে বাদামের বাম্পার ফলন\nমোরেলগঞ্জে পার্চিং ও আলোর ফাঁদ পদ্ধতিতে সফলতা


জ্যেষ্ঠ প্রতিবেদক ৭:৫৫ অপরাহ্ণ, ফেব্রুয়ারি ২০, ২০২০\nদেশের দুর্নীতি, অর্থনীতি ও গণতন্ত্র ধ্বংস এবং খালেদা জিয়ার বন্দি বিএনপির একার সমস্যা নয় বলে মন্তব্য করেছেন দলটির মহাসচিব মির্জা ফখরুল ইসলাম আলমগীর।\nতিনি বলেছেন, আমি একটা কথা কখনো বিশ্বাস করি না, এই সমস্যা শুধু বিএনপির সমস্যা, তা নয়। এটা গোটা জাতির সমস্যা।\nবুধবার সুপ্রিম কোর্ট মিলনায়তনে বিএনপি আয়োজিত এক আলোচনা সভায় মির্জা ফখরুল এ মন্তব্য করেন।\n‘একুশে ফেব্রুয়ারি মহান শহীদ ও আন্তর্জাতিক মাতৃভাষা দিবস উপলক্ষে’ এ সভা অনুষ্ঠিত হয়।\nরোহিঙ্গা এবং পানি সমস্যাসহ দেশের বিভিন্ন সমস্যার কথা উল্লেখ করে মির্জা ফখরুল বলেন, আমরা এখান থেকে উঠে দাঁড়াতে চাই। কারণ এই সমস্যা শুধু বিএনপির সমস্যা, তা নয়। এটা গোটা জাতির সমস্যা। তাই আমাদের সকলকে স্বোচ্চার হতে হবে, প্রতিবাদ করতে হবে, রাস্তায় নামতে হবে।\nতিনি বলেন, বর্তমান সরকার দেশের অর্থনীতিকে ধ্বংস করেছে, দুর্নীতি এমন পর্যায়ে পৌঁছেছে- তা আজকের পত্রিকা খুললে দেখবেন যে, বেসিক ব্যাংকের এমডি একশত দশ কোটি টাকা দিয়ে বাড়ি কিনেছেন। কিন্তু দুদুক তাকে দেখতে পায় না! আর আইনশৃঙ্খলা পরিস্থিতি কোন পর্যায়ে নিয়ে গেছে- তা আজকের খবরের কাগজ খুললেই দেখবেন।\nফখরুল বলেন, আজকে গণতন্ত্রের যে আন্দোলন শুরু হয়েছে, দেশনেত্রী মুক্তির মধ্যে দিয়েই সেই গণতন্ত্রকে ফিরিয়ে আনতে হবে।\nভাষা আন্দোলনের প্রেক্ষাপট তুলে ধরে বিএনপি মহাসচিব বলেন, ভাষা আন্দোলনের মধ্য দিয়ে মুক্তিযুদ্ধের যে মূল ভিত্তি, সেই ভিত্তি স্থাপিত হয়েছিল। কিন্তু যে চেতনার জন্য ভাষা আন্দোলন ও স্বাধীনতার আন্দোলন হয়েছিল, সেই গণতন্ত্র আজ ৬৮ বছর পরও আমরা অর্জন করতে পারি নাই।\nবিএনপির স্থায়ী কমিটির সদস্য ড. খন্দকার মোশাররফ হোসেন বলেন, আজকে দেশে গণতন্ত্র নাই। কিন্তু আমরা গণতন্ত্র প্রতিষ্ঠা করতে পারছি না। আমরা মঞ্চে যারা আছি তারা ব্যর্থ হচ্ছি।\nখালেদা জিয়াকে জেলে রেখে, আইনের শাসন, গণমাধ্যমের স্বাধীনতা এবং গণতন্ত্র ও মানুষের বাক-স্বাধীনতা কেড়ে নিলে মাতৃভাষা কখনো আন্তর্জাতিক স্বীকৃতি পাবে না বলে মন্তব্য করেছেন দলটির স্থায়ী কমিটির সদস্য আমীর খসরু মাহমুদ চৌধুরী।\nমির্জা ফখরুলের সভাপতিত্বে সভায় বিএনপির স্থায়ী কমিটির সদস্য ব্যারিস্টার জমিরউদ্দিন চৌধুরী, ভাইস চেয়ারম্যান শামসুজ্জামান দুদু, যুগ্ম মহাসচিব মাহবুব উদ্দিন খোকন প্রমুখ বক্তব্য রাখেন।


আপডেট: ১৫৫৮ ঘণ্টা, জুলাই ১৩, ২০১৫\nমাসয়ালা : লাইলাতুল কদর কেন হাজার মাসের চেয়ে উত্তম এর সরাসরি উত্তর আল্লাহতায়ালাই ভালো জানেন। তবে পবিত্র কোরআন ও একাধিক হাদিসের ভাবার্থ থেকে প্রতীয়মান হয় যে, এ রাতে কোরআনে কারিম নাজিল হয়েছে বলে এ রাত হাজার মাস অপেক্ষা উত্তম।\nএর আগেকার হাজার হাজার মাস বা হাজার হাজার বছর তাওরাত, যবুর, ইনজিল প্রভৃতি আসমানি গ্রন্থ আল্লাহর বিধান জগতে নেতৃত্বদান করেছে। কোরআন নাজিলের কদরের রাত থেকে শুধু কোরআন আল্লাহর বিধান জগতে নেতৃত্ব দেয়া শুরু করেছে, আগেকার হাজার হাজার মাস-বছরের নেতৃত্ব দেয়া আসমানি গ্রন্থগুলোকে রহিত করেছে এবং আল্লাহর নবুওয়ত ও রিসালতের ঝাণ্ডা বনি ইসরাইলের কাছ থেকে বনি ইসমাইলের কাছে এসেছে। এ কারণে কদরের রাত হাজার মাস অপেক্ষা উত্তম হওয়া যুক্তিযুক্ত।\nমাসয়ালা : লাইলাতুল কদর প্রতি বছর নির্দিষ্ট একই রাতে পারে বা বিভিন্ন রাতেও হতে পারে। হতে পারে এক বছর ২১ তারিখে, আরেক বছর ২৩ তারিখে এবং অন্য আরেক বছর ২৫, ২৭ বা ২৯ তারিখে। আবার একই বছরেও অঞ্চলভিত্তিক বা ব্যক্তিকেন্দ্রিক একাধিক রাত লাইলাতুল কদর হতে পারে। যেমন বাংলাদেশে ২৭ তারিখ এবং সৌদি আরবে ২৯ তারিখ। প্রকৃত ব্যাপার আল্লাহতায়ালা ভালো জানেন।\nমাসয়ালা : লাইলাতুল কদর কত তারিখ এ বিষয়ে ৪০টির অধিক মত রয়েছে। তবে কোরআন ও হাদিসের আলোকে সবচেয়ে নির্ভরযোগ্য মত হলো রমজানের শেষ দশকের বেজোড় রাতের যে কোনো এক রাতে অর্থাৎ ২১, ২৩, ২৫, ২৭ বা ২৯তম রাতে।\nমাসয়ালা : ২৭ তারিখে লাইলাতুল কদর একেবারে সুনির্দিষ্ট- এমন কোনো তথ্য-প্রমাণ নেই। তবে বহুসংখ্যক প্রমাণ রয়েছে যে, ২৭ তারিখে লাইলাতুল কদর হওয়ার সম্ভাবনা সর্বাধিক। একে শুধু সম্ভাবনা হিসেবে গ্রহণ করা যায়, সুনিশ্চিত হিসেবে নয়। সহিহ বোখারি ও সহিহ মুসলিমের একাধিক হাদিসে হজরত রাসূলুল্লাহ (সা.) বলেছেন, তোমরা 'শেষ সাতে' লাইলাতুল কদর অনুসন্ধান কর। -সহিহ বোখারি: ৩/৪৭, ২০২২\nশেষ সাতের দুটি অর্থ একটি হলো, সপ্তম দিনে অর্থাৎ ২৭ তারিখে অথবা শেষ সাতটি রাতের যে কোনো একটি রাতে। মুসনাদে আহমাদে বর্ণিত এক সহিহ হাদিসে (শায়খ আলবানীও সহিহ বলেছেন) আল্লাহর রাসূল (সা.) বলেছেন, তোমাদের মধ্যে যে ব্যক্তি লাইলাতুল কদর অনুসন্ধান করতে চায় সে যেন তা ২৭ তারিখে অনুসন্ধান করে। -মুসনাদে আহমাদ: ৮/৪২৬, হা. নং : ৪৮০৮, ১০/৪৯৩, হা. নং: ৬৪৭৪\nমাসয়ালা : এ রাতে বেশি বেশি নামাজ পড়ার ইবাদত করা উচিত। হজরত রাসূলুল্লাহ (সা.) বলেছেন, যে ব্যক্তি কদরের রাতে ঈমান ও ইহতিসাবের সঙ্গে নামাজে দাঁড়ায় তার আগেকার সব পাপ মার্জনা করে দেয়া হয়। -সহিহ বোখারি: ১/১৬, হা. নং: ৩৫\nইমাম বোখারি তার গ্রন্থে একটি অনুচ্ছেদের নাম দিয়েছেন, শবেকদরের রাতে নামাজ আদায় ঈমানের অন্যতম বিষয়। -১/১৬\nআম্মাজান হজরত আয়েশা (রা.) বর্ণিত রাসূলুল্লাহ (সা.) এর এক হাদিসে জানা যায়, এ রাতে দোয়া করতে হয় এই বলে, আল্লাহুম্মা ইন্নাকা আফুয়্যুন, তুহিব্বুল আফওয়া, ফা-ফু আন্নি। -মুসনাদে আহমাদ: ৪২/২৩৬, ২৫৩৮৪, ৪২/৪৮৩, ২৫৭৪১\nমাসয়ালা : কদর বলতে রমজানের শবেকদর বোঝায়। কারণ এ রাতে প্রত্যেক গুরুত্বপূর্ণ বিষয় (মানুষের ভাগ্য) নির্ধারিত হয়। -সূরা দুখান: ৪\nমাসয়ালা : লাইলাতুল কদরে আপনি যা যা করতে পারেন তা হচ্ছে, নফল নামাজ আদায়, কোরআন তিলাওয়াত, কবর জিয়ারত, তওবা-ইস্তেগফার, জিকির-আজকার, আল্লাহর সৃষ্টি নিয়ে চিন্তা-গবেষণা ও গরিবদের অন্নদান ইত্যাদি।\nবাংলাদেশ সময়: ১৬০০ ঘন্টা, জুলাই ১৩, ২০১৫


পর্তুগালে করোনাজয়ী প্রবাসীর আকষ্মিক মৃত্যু! পর্তুগালে করোনাজয়ী প্রবাসীর আকষ্মিক মৃত্যু! – প্রবাস বার্তা\nপর্তুগালে করোনাজয়ী প্রবাসীর আকষ্মিক মৃত্যু!\nজাহিদ হাসান সোহাগ,পর্তুগাল প্রতিনিধি: করোনায় আক্রান্ত হয়ে গত মাসে হাসপাতালে ভর্তি হযওয়ার পর সুস্থ্য হয়ে উঠেন পর্তুগাল প্রবাসী জহিরুল ইসলাম বাপ্পি (৩০)। কোরনায় জয়ী হলেও হঠাৎ মৃত্য হয় এই প্রবাসীর। সোমবার ( ৪ মে ) পর্তুগালের স্থানীয় সময় সকালে লিসবনের কারি কাবরাল হাসপাতালে ব্রেন ড্যামেজ হয়ে মারা যান তিনি। নিহতের পরিবার তার মৃত্যুর খবর নিশ্চিত করেন।\nনিহত জহিরুল ইসলাম বাপ্পি বাংলাদেশি অধ্যুষিত মার্তৃম-মনিজ এলাকায় মাসালাহ রেস্টুরেন্ট ব্যবসা, লিসবন সেন্টার রুয়া কোষ্টা ও আলামেদা এলাকায় লিসবন নক নামক হোটেল ব্যবসায়ের সাথে যুক্ত ছিলেন। নিহতের বাড়ি বাংলাদেশের ফেনী জেলায়।\nপর্তুগালে করোনায় আক্রান্ত হওয়ার পর প্রবাসী জহিরুল ইসলাম বাপ্পির এভাবে মৃত্যুতে শোকের ছায়া নেমে এসেছে বাংলাদেশি অধ্যুষিত মার্তৃম-মনিজ এলাকায়সহ পুরো কমিউনিটিতে।


January 2011 – etcnewsbd\nসুরঞ্জিত-কামরুল তুমুল বিতণ্ডা\nJanuary 31, 2011 Emani\nআইন, বিচার ও সংসদ বিষয়ক মন্ত্রণালয় সম্পর্কিত সংসদীয় স্থায়ী কমিটির সভাপতি সুরঞ্জিত সেনগুপ্তের সাথে কমিটির সদস্য আইন প্রতিমন্ত্রী মো: কামরুল ইসলামের তুমুল বাক বিতণ্ডা হয়েছে। সোমবার বিকেলে জাতীয় সংসদ ভবনে কমিটির ৩৫তম বৈঠকে এক যুগ্ম জেলা জজের বদলি নিয়ে তারা এই বাকযুদ্ধে জড়ান।\nContinue reading “সুরঞ্জিত-কামরুল তুমুল বিতণ্ডা” →\nসাংবাদিক ফরহাদ খাঁ দম্পতির খুনি শনাক্ত\nপল্টনে সাংবাদিক ফরহাদ খাঁ ও তার স্ত্রী রহিমা খাতুন হত্যাকাণ্ডের ঘটনায় জড়িতদের চিহ্নিত করেছে পুলিশ। যে কোনো সময় তাদের গ্রেফতার করা হতে পারে। তদন্ত কর্মকর্তারা বলেছেন, সাংবাদিক ফরহাদ খাঁ ও তার স্ত্রীকে হত্যার ঘটনায় শফিকুল ইসলাম সুজন নামে এক যুবককে গ্রেফতার করা হয়েছে। সে একজন মোবাইল ফোন মেরামতকারী। মিরপুর মুক্তিযোদ্ধা সুপার মার্কেটের দোতলার ২৪ নম্বর ‘ভাই ভাই মোবাইল সার্ভিসিং’ দোকান থেকে রোববার রাত সাড়ে ৯টায় তাকে আটক করা হয়। Continue reading “সাংবাদিক ফরহাদ খাঁ দম্পতির খুনি শনাক্ত” →\nভারতে টেলি দুর্নীতির জন্য রাজাসহ ৮ জনকে দায়ী করেছে তদন্ত প্যানেল\nভারতের সাম্প্রতিক টেলিকম কেলেঙ্কারির বিচার বিভাগীয় তদন্ত রিপোর্টে টু-জি স্পেকট্রাম বণ্টনের নিয়মবিধি লঙ্ঘনের জন্য দায়ী করা হয়েছে সাবেক টেলিকম মন্ত্রী এ. রাজা এবং অন্য সাতজন আধিকারিককে৷ ভারতের বেসরকারি টেলিভিশন চ্যানেল জি নিউজ আজ এ খবর দিয়েছে। তদন্ত কমিশনের বিচারপতি শিবরাজ পাটিল আজ এই রিপোর্ট তুলে দেন টেলিকম মন্ত্রী কপিল সিব্বালের হাতে৷ সরকারিভাবে কিছু বলা না হলেও জানা গেছে, রিপোর্টে তৎকালীন টেলিকম মন্ত্রী এ.রাজা এবং অপর সাতজন শীর্ষ আধিকারিককে স্পেকট্রাম বণ্টনের নিয়মবিধি লঙ্ঘনের জন্য এবং অনিয়ম রোধে ব্যবস্থা না নেবার জন্য দায়ী করা হয়েছে৷ Continue reading “ভারতে টেলি দুর্নীতির জন্য রাজাসহ ৮ জনকে দায়ী করেছে তদন্ত প্যানেল” →\nক্রিকেট : ভারতের স্বপ্ন কি সত্যি হবে!\nশচীন টেন্ডুলকর৷ ভারতের অন্যতম সেরা ব্যাটসম্যান৷ এবছর ষষ্ঠবারের মতো খেলতে যাচ্ছেন বিশ্বকাপে৷ ১২০ কোটি ভারতবাসী এখন তাকিয়ে রয়েছেন তাঁর দিকে৷ তাঁদের আশা, স্বাগতিক দেশ ভারতের জন্য এবার বড় একটা কিছু এনে দিতে পারবেন শচীন৷ শচীন টেন্ডুলকরের ক্যারিয়ারের ঝুড়ি এখন সাফল্যে ঠাসা৷ গত দুই দশকে তাঁর ঝুড়িতে নতুন কিছু যোগ হয়নি, এমন ঘটনা খুব কমই ঘটেছে৷ টেস্ট এবং ওয়ানডে ক্রিকেটে ৩৭ বছর বয়সি এই ব্যাটসম্যান গড়েছেন একটার পর একটা রেকর্ড৷ আন্তর্জাতিক ক্রিকেট অঙ্গনে রান করেছেন ৩২ হাজারেরও বেশি – যা তাকে এনে দিয়েছে ৯৭টি সেঞ্চুরি৷\nContinue reading “ক্রিকেট : ভারতের স্বপ্ন কি সত্যি হবে!” →\nবাণিজ্য মেলার জন্য বিকল্প জায়গা খোঁজা হচ্ছে: বাণিজ্যমন্ত্রী\nআগামী বছর আন্তর্জাতিক বাণিজ্য মেলার স্থান পরিবর্তন করা হবে বলে জানিয়েছেন বাণিজ্যমন্ত্রী ফারুক খান। সোমবার শেরেবাংলা নগরে বাণিজ্য মেলার সমাপনী অনুষ্ঠানে তিনি বলেন, “এখানে সচিবালয় হতে পারে। তাই আগামীতে এই মেলা আয়োজনের জন্য একটি স্থায়ী জায়গা খোঁজা হচ্ছে।” চলতি বছর আয়োজিত ষোড়শ আন্তর্জাতিক বাণিজ্য মেলায় বাংলাদেশসহ ১৪টি দেশের ব্যবসা ও উদ্যোক্তা প্রতিষ্ঠান অংশ নেয়। প্রায় ৫০ লাখ দর্শনার্থী এবার মেলায় আসবেন বলে জানান তিনি। ১৯৯৫ সালে ঢাকায় প্রথমবারের মতো আয়োজন করা হয় আন্তর্জাতিক বাণিজ্য মেলা।\nContinue reading “বাণিজ্য মেলার জন্য বিকল্প জায়গা খোঁজা হচ্ছে: বাণিজ্যমন্ত্রী” →\nকথিত পর্যাপ্ত খাদ্য গেল কোথায়, দাম বাড়ছে কেন?\nখাদ্য পরিস্থিতি ক্রমেই জটিল রূপ নিচ্ছে। সরকারের মজুদ সঙ্কটজনক পর্যায়ে। অপরদিকে বাজারে দামও বেড়েই চলেছে। নানা উদ্যোগের পরও বিদেশ থেকে খাদ্য আমদানি করা যাচ্ছে না। তাই খাদ্যের দাম ও মজুদ স্বাভাবিক রাখা জরুরি হয়ে পড়েছে। মোটা চালের দাম কেজিপ্রতি ৪০ টাকা, সরু ৫২/৫৪ টাকায় পৌঁছেছে। খোলা বাজারে সরকারের চাল বিক্রি (ওএসএম) চলছে, তবে ক্রেতার লাইন দীর্ঘ হচ্ছে। মধ্যবিত্তরাও এখন চালের জন্যে লাইনে দাঁড়াচ্ছে। গত বোরো মওসুম থেকেই কৃষিমন্ত্রী, খাদ্যমন্ত্রী বলতে থাকেন যে, দেশ খাদ্যে স্বয়ংসম্পূর্ণ, চাহিদার চেয়ে খাদ্যের উৎপাদন বেশি হয়েছে, বিদেশে খাদ্য রফতানি করা হবে। Continue reading “কথিত পর্যাপ্ত খাদ্য গেল কোথায়, দাম বাড়ছে কেন?” →\nমিসরে আল জাজিরার কার্যক্রম বন্ধ\nকাতারভিত্তিক আন্তর্জাতিক সম্প্রচার মাধ্যম আল জাজিরার সব ধরনের কার্যক্রম নিষিদ্ধ করেছে মিসর। রোববার মিসরের সরকারি বার্তা সংস্থা মেনা জানিয়েছে, ‘আল জাজিরার সব ধরনের কার্যক্রম নিষিদ্ধ ঘোষণা করেছেন তথ্যমন্ত্রী।’ খবর আল জাজিরা ও রয়টার্স অনলাইনের। এছাড়াও বাতিল করা হয়েছে আল জাজিরার লাইসেন্স এবং সম্প্রচার মাধ্যমটির সব কর্মীর কাছ থেকে দেশটিতে তাদের অনুমতিপত্র প্রত্যাহার করা হয়েছে বলেও জানায় মেনা। এক বিবৃতিতে আল জাজিরার এ ঘটনায় মিসর সরকার তীব্র সমালোচনা করেছে। মিসরে প্রেসিডেন্ট হোসনি মোবারকের পদত্যাগের দাবিতে ক্রমে জোরদার হওয়া বিক্ষোভের মুখে দেশটিতে আল জাজিরার কার্যক্রম বন্ধ করল সরকার।\nসফল হতে পারেনি ভারতের ক্ষুদ্রঋণ প্রকল্প\nJanuary 31, 2011 January 31, 2011 Emani\nদারিদ্র্য দূরীকরণে ক্ষুদ্রঋণ একটি বিপস্নব বলা যেতে পারে। কিন্তু পৃথিবীর সবদেশেই কিন্তু এই প্রকল্প সফল হচ্ছে না। কোথাও কোথাও এই প্রকল্প মুখ থুবড়ে পড়েছে। ক্ষুদ্রঋণ প্রকল্প, ক্ষুদ্রঋণ নিয়ে ব্যবসা বাংলাদেশে বেশ সফল হয়েছে। ক্ষুদ্রঋণ প্রকল্পের বাস্তবায়ন এবং প্রসারের কারণে মুহাম্মদ ইউনূস নোবেল শান্তি পুরস্কার পেয়েছেন। নব্বই-এর দশকে ক্ষুদ্রঋণ ভারতে নিয়ে আসে এক ধরনের বিপস্নব। পকেট-সাইজ ঋণ দিয়ে দেশ থেকে দারিদ্র্য দূরীকরণের চেষ্টা করা হয়েছে। তবে ইদানিং ক্ষুদ্রঋণ প্রকল্পগুলো নিয়ে চলছে জল্পনা-কল্পনা। কেলেঙ্কারি আর বিতর্কের ঝড় উঠেছে ক্ষুদ্রঋণ প্রকল্প নিয়ে। বলা হচ্ছে ঋণের আড়ালে লুকিয়ে আছে চড়া সুদ। অর্থাৎ বড় আকারের সুদ গ্রহণ করা হচ্ছে ঋণগ্রহীতাদের কাছ থেকে। Continue reading “সফল হতে পারেনি ভারতের ক্ষুদ্রঋণ প্রকল্প” →\nআইনশৃঙ্খলার উন্নতি হচ্ছে বলেই জোড়া খুন!\nছোট আর বড় হওয়ার কিছু পরম্পরা আছে। ইরি ধানের চল হওয়ার আগে এ দেশের বেশিরভাগ জমিতে আমন ধানের চাষ হতো। বিলের জমিতে পানি ওঠার আগেই রোপা আমনের চাষবাস শেষ হয়ে যেতো। এরপর বর্ষা শুরু হলে একটু একটু করে পানি বাড়তো, সেই সাথে পাল্লা দিয়ে ধানের চারাও বাড়তো। বিলের পানি যদি আট-দশ হাতও বেড়ে যেতো, তাহলে ধানের গাছও সেই আট-দশ হাত বেড়ে ঠিকই মাথা জাগিয়ে রাখতো। আবার এর বিপরীতে টানাপড়েনের সংসারে গরিবের মুদি দোকানের কথা বলা যায়। দোকানির একটার পর একটা সন্তান হয়, খরচ বাড়ে, আর সেই সাথে পাল্লা দিয়ে তার দোকানের পরিসর কমে। তার যতো বেশি খরচ বাড়ে ততো বেশি আয় কমে এবং সাথে সাথে তার দোকানের তাক খালি হতে থাকে। ‘বাড়া’ আর ‘কমা’র এই চিরায়ত নিয়মের ফেরে পড়েছে দেশ-জাতি, সরকার।\nContinue reading “আইনশৃঙ্খলার উন্নতি হচ্ছে বলেই জোড়া খুন!” →\n‘জনতার দখলে কায়রো’\nঅধিকাংশ দৈনিকের মূল শিরোনাম কায়রো৷ দৈনিক সমকাল লিখেছে, ‘জনতার দখলে কায়রো’৷ মিশরের রাজধানী কায়রো এখন বিক্ষোভকারীদের দখলে৷ রাস্তায় রাস্তায় ভাংচুর, আগুন আর লুটপাটের চিহ্ন৷ সেদেশের ‘‘স্বৈরশাসক” হোসনি মোবারকের পদত্যাগ চায় জনগণ৷ বিক্ষোভ চলাকালে রাস্তায় সেনা উপস্থিতি থাকলেও তারা এখনো তেমন সক্রিয় হয়নি৷ Continue reading “সাবধান! চুরি হচ্ছে শিশু” →


বিচার পর্ব – Bangla Health Tips\nবিচারকদের যখন ফোন করে বিচারকাজের সময় জানানো হচ্ছিল, তখন সবাই দারুণ উত্তেজিত। এত্ত এত্ত আচার চেখে দেখা যাবে! বিচারের দিনও টেবিলে সাজিয়ে রাখা সারি সারি আচারের বয়াম ঘুরেফিরে দেখে বারবার একই কথা বলছিলেন সবাই। তবে রাহিমা সুলতানা তখনই সবাইকে সতর্ক করছিলেন, ‘কাজটা কিন্তু মোটেও এত মজার নয়।’ আগে একবার বিচারক হওয়ার অভিজ্ঞতা থেকেই তিনি বলছিলেন।\nপ্রাণ-প্রথম আলো জাতীয় আচার প্রতিযোগিতার ১০ বছর পূর্তিতে বিচারকের সংখ্যাও ছিল ১০। এবার বিচারক হিসেবে ছিলেন গার্হস্থ্য অর্থনীতি মহাবিদ্যালয়ের অধ্যক্ষা লায়লা আরজুমান্দ বানু, রান্নাবিদ রাহিমা সুলতানা, নজরুলসংগীতের শিল্পী ফেরদৌস আরা, বাংলাদেশ সরকারের ডেপুটি অ্যাটর্নি জেনারেল নাহিদ মাহতাব, ফ্যাশন হাউস সাদাকালোর স্বত্বাধিকারী তাহসিনা শাহীন, চলচ্চিত্র অভিনয়শিল্পী পপি, উপস্থাপক ফারজানা ব্রাউনিয়া, সংবাদ উপস্থাপক ফারহানা নিশো, অভিনয়শিল্পী ও মডেল বাঁধন এবং কণ্ঠশিল্পী পুতুল।\nশুরু হলো মিষ্টি আচার দিয়ে। সবাই দারুণ মজা করে খেয়ে যাচ্ছিলেন। একটায় পুরো নম্বর দিয়ে বিচারকেরা চিন্তায় পড়ে গেলেন। পরেরটা নাকি আরও মজা। এটাকে কি তাহলে পুরো নম্বরের চেয়েও বেশি দেওয়া হবে! নিশো রহমান আবার কয়েকটি ঘরে তারকা চিহ্ন দিয়ে রাখছিলেন। এগুলো নাকি বাসায় নিয়ে যেতে চান। একটা বয়াম সঙ্গে করে আনা হলো না বলে অনেকেই আফসোস করছিলেন।\nমিষ্টি শেষ না হতেই সবার মুখ তেতো। একনাগাড়ে এত রকম আচার খাওয়ার ফল! খিচুড়ি বা সাদা ভাতের অভাবটা তখন টের পাওয়া যাচ্ছিল খুব। সেটা পূরণ হওয়া যখন সম্ভব না, তখন ফারজানা ব্রাউনিয়া প্রস্তাব রাখলেন স্যান্ডউইচ খেয়েই মুখের স্বাদ ফেরানোর। প্রতিটি আচারের চুলচেরা পরখ, অন্যদের সঙ্গে আলোচনা শেষে তবেই নম্বর দেওয়া চলছিল।\nএরপর টক আচার। এখানে নির্বিঘ্নেই নম্বর দেওয়ার পালা শেষ হলো। ঝাল আচারের শুরুতে বিচারকেরা একটু চিন্তিত। এত ঝাল খাওয়া যাবে তো! প্রাণ গ্রুপ ও প্রথম আলোর পক্ষ থেকে যাঁরা উপস্থিত ছিলেন, তাঁরাও ভাবছিলেন একই কথা। গতবারের বিচারকদের মতো ‘ছেড়ে দে মা কেঁদে বাঁচি’ অবস্থা হবে না তো! সে রকম কিছু অবশ্য হলো না। হয় আচারের ঝালই এবার কম, নয়তো বিচারকদের ঝাল খাওয়ার অভ্যাস অনেক বেশি। পরেরটা হওয়ার সম্ভাবনাই বেশি মনে হলো। সবশেষে তাহসিনা শাহীন তো বলেই ফেললেন, ঝাল বিভাগের আচারগুলোই নাকি তাঁর সবচেয়ে মজা লেগেছে। অবশ্য ফারহানা নিশো ও ফারজানা ব্রাউনিয়া মত দিলেন অন্যান্য বিভাগের পক্ষে। লায়লা আরজুমান্দ বানু আর রাহিমা সুলতানা অবশ্য স্বাদের সঙ্গে গুণগত মানের দিকেও নজর রাখছিলেন। প্লাস্টিকের বয়ামের চেয়ে কাচের বয়ামে রাখলেই যে আচার বেশি দিন ভালো থাকে, এ তথ্যটাও সবাইকে জানিয়ে দিলেন রাহিমা সুলতানা।\nগওহর আফজা, আরামবাগ আ/এ, মিরপুর-৭, ঢাকা।\nমোসাম্মত্ হোসনেয়ারা মিলি\nবাংলাদেশ ব্যাংক, ঢাকা ।\nপ্রথম: ইভা কবির, বয়রা, খুলনা। দ্বিতীয়: হাসিনা রহমান, সবুজবাগ, ঢাকা। তৃতীয়: জিয়াসমিন হক, ধানমন্ডি, ঢাকা।\nপ্রথম: মেহেরুন নেছা তুলি, দেওয়ানবাজার, চটগ্রাম।\nদ্বিতীয়: বেগম মাহমুদা রুবাইয়া, রাজশাহী ক্যান্টনমেন্ট, রাজশাহী। তৃতীয়: নুরজাহান মিরু, পূর্ব শেওড়াপাড়া, মিরপুর, ঢাকা।\nপ্রথম: জেবুন্নেসা বেগম, উত্তর আগ্রাবাদ, চট্টগ্রাম।\nদ্বিতীয়: জোবাইদা আশরাফ, চান্দগাঁও, চট্টগ্রাম।\nতৃতীয়: শামসুন নাহার, মোহাম্মদপুর, ঢাকা।\nপ্রথম: যমুনা দাস, চাঁপাপুর, কুমিল্লা।\nদ্বিতীয়: রোকসানা আহমেদ, তাজমহল রোড, মোহাম্মদপুর, ঢাকা।\nতৃতীয়: সাজ্জাদুন নেসা, চট্টগ্রাম বিশ্ববিদ্যালয়, চট্টগ্রাম।\nনওরীন করিম, মোহাম্মদপুর, ঢাকা।\nনিলুফা রানু, ঘাটাইল, টাঙ্গাইল।\nরওনক আরা খানম, নতুন বাজার, খুলনা।\nলুত্ফুন নাহার, আমির কুটির, বরিশাল।\nফাতেমা চৌধুরী, মগবাজার, ঢাকা।\nজিন্নাত রহমান, মগবাজার, ঢাকা।\nদিলারা ইয়াসমিন, ধানমন্ডি, ঢাকা।\nপ্রীতি রায়, ইস্কাটন গার্ডেন, ঢাকা।\nজেসমিন সুলতানা, বন্দর হাইস্কুল কলোনি, চট্টগ্রাম।\nশামীমা আলম, সিদ্ধেশ্বরী, ঢাকা।\nনাসিমা বানু, খুলশী, চট্টগ্রাম।\nনাছিমা আক্তার, ঝিলপাড়া, ঢাকা।\nফরিদা পারভীন, মোহাম্মদীয়া হাউজিং লিমিটেড, মোহাম্মদপুর, ঢাকা।\nনিশাত সুলতানা, নওয়াপাড়া কলেজ, যশোর।\nরওশন আরা, লালকুঠি মাজার রোড, ঢাকা।\nতসলিমা খাতুন, বোয়ালিয়াপাড়া, রাজশাহী।\nচাঁদ সুলতানা, টঙ্গী, গাজীপুর।\nশারমিন সুলতানা, চানমিয়া হাউজিং, মোহাম্মদপুর, ঢাকা।\nজোবেদা করিম, পাহাড়তলী, চট্টগ্রাম।\nহোসনে আরা হুমায়ূন, পূর্ব সুবিদবাজার, সিলেট।\nসেলিনা মর্তুজা, টিকাটুলি, ঢাকা।\nরাবেয়া আক্তার, শ্যামলী, ঢাকা।\nমাজেদা আজিজ, কাফরুল, ঢাকা।\nসেতারা আকতার, বাঁশবাড়ী মোহাম্মদপুর, ঢাকা।\nইয়াসমিন চৌধুরী, মগবাজার, ঢাকা।\nলায়লা ইয়াসমিন, মিরপুর, ঢাকা।\nফাহমিদা শারমিন, গোমস্তাপুর, চাঁপাইনবাবগঞ্জ।\nনাসিমা আলম, খিলগাঁও, ঢাকা।\nমাকসুদা গাজী, মতিঝিল, ঢাকা।\nমোসাম্মত্ ফারহানা খাতুন, গোমস্তাপুর, চাঁপাইনবাবগঞ্জ।\nফরিদা আক্তার, মিরপুর, ঢাকা।\nতসলিমা বেগম, মিরপুর-১৪, ঢাকা।\nএলিনা আফরোজ, পূর্ব গোড়ান, ঢাকা।\nPrevious Post: « আচার নিয়ে ঝলমলে এক আয়োজন\nNext Post: ধরে রাখুন স্মৃতিগুলো »


July, 2015 | Bd-career.com::Largest job site in Bangladesh\nMonthly Archive:: July 2015\tস্কুল পালানো সেই ছেলেটি\nBy Career desk On 28 July 2015 In Career Tips, Expert advice, Life at work, Result স্কুল পালালেই রবীন্দ্রনাথ হওয়া না গেলেও ক্রিকেটার হওয়া যায়। যার প্রমাণ মোস্তাফিজুর রহমান। ক’দিন আগেও যে ছিল অচেনা-অজানা। সেই অচীন নগরী রূপকথায় থাকলেও বাস্তবে সাতক্ষীরার এই ছেলেটি মহাকাণ্ড ঘটিয়ে নাম লিখিয়েছেন ক্রিক ইনফোর রেকর্ডের পাতায়। যেখানে ক্লিক\t0 Comments\nBy Career desk On 28 July 2015 In Career Tips, Cover letter, Expert advice, Life at work, Result কোন চাকরি সবচেয়ে আনন্দের? কেবল ভালো বেতন কি চাকরিতে আনন্দের মূল উৎস? গার্ডিয়ানের জরিপে উঠে এসেছে, পাঁচটি চাকরির কথা, যেগুলো সবচেয়ে আনন্দদায়ক৷ টেকনিক্যাল ডিজাইন মেকার শিল্পকারখানায় কোনো সমস্যা সমাধানে নতুন নকশার প্রস্তাব দেয়া এবং আপনার নকশাটা মনোনীত\t0 Comments\nBy Career desk On 28 July 2015 In Career Tips, Life at work জীবনে সফল না হলে, দুশ্চিন্তা নয়! যথেষ্ট মনের জোর, ইচ্ছাশক্তি, সময়মতো সঠিক সিদ্ধান্ত নেয়া এবং কিছু অভ্যাস বদলালেই গন্তব্যে পৌঁছানো সম্ভব৷ সিদ্ধান্তের সঠিক চাবিকাঠি প্রথমত ঠিক করতে হবে আপনি কী চান? এবং কতটা চান৷ ‘‘হয়তো ভালো হবে,\t1 Comment


হারিয়ে যাওয়া অ্যানড্রয়েড ফোনের লোকেশান জানবেন কীভাবে? | How to track your lost Android smartphone using Google Maps- Bengali Gizbot\nPublished: Friday, January 11, 2019, 7:06 [IST]\nরাস্তা ঘাটে ফোন চুরির গল্প নিয়মিত শোনা যায়। হঠাৎ পকেটে কাত দিয়ে ফোন খুঁজে পাওয়ার অনুভুতি একেবারেই সুখকর নয়। সারা দেহে বয়ে যায় বিদ্যুৎ তরঙ্গ। এই আনুভুতি যাঁর হয়েছে তিনিই জানেন। তবে চুরি না হলেও অনেক সময় ভুল করে অন্য কোথায় ফোন রেখে এসে মনে করতে পারিনা। হারিয়ে যাওয়া ফোনের মধ্যে থাকা ব্যাক্তিগত তথ্য অন্য কারও হাতে চলে যাওয়ার ভয়ে বুক দুরুদুরু করে ওঠে।\nঅ্যানড্রয়েড ব্যবহারকারী হলে এই সমস্যার সমাধান লুকিয়ে রয়েছে গুগল ম্যাপসে। Apple ফোনে 'Find my phone’ এর মতোই Android ফোনে রয়েছে 'Find your phone’ ফিচার। এই ফিচার ব্যবহার করে স্মার্টফোন অন থাকলে তা কোথায় রয়েছে জানা যায়। এই ফিচারে কোন Android স্মার্টফোন কোন নির্দিষ্ট মুহুর্তে কোথায় রয়েছে তা যেমন জানা যায় একই ভাবে অতীতে কোথায় গিয়েছিল ম্যাপে তা দেখা যায়। গুগল ম্যাপস ব্যবহার করে কম্পিউটার থেকে সহজেই স্মার্টফোনের লোকেশান জানা সম্ভব।\nস্মার্টফোন ও কম্পিউটারে ইন্টারনেট কানেক্টিভিটি বাধ্যতামুলক।\nদুটি ডিভাইসে একই গুগল আই ডি ব্যবহার করে লগডঃ ইন থাকতে হবে।\nস্টেপ ১। কম্পিউটার থেকে maps.google.com ওপেন করুন।\nস্টেপ ২। হারিয়ে যাওয়া স্মার্টফোনে যে অ্যাকাউন্ট ব্যবহার করে লগ ইন করা আছে একই অ্যাকাউন্টে কম্পিউটার থেকে লগ ইন করুন।\nস্টেপ ৩। এবার বাঁ দিকে উপরে তিনিটি সরলেখায় ক্লিক করুন।\nস্টেপ ৪। 'Your Timeline’ সিলেক্ট করুন।\nস্টেপ ৫। এখানে কোন দিনের লোকেশান জানতে চান সিলেক্ট করুন।\nস্টেপ ৬। এবার ম্যাপের উপরে স্মার্টফোনের লোকেশান দেখতে পাবেন।\nতবে ফোন অন থাকলে ও তাতে ডাটা অন থাকলেই এই ফিচার কাজ করবে। এছাড়াও ফোনে লোকেশান সার্ভিস অন থাকা বাধ্যতামুলক।\nWith the help of Google Maps, you can now track the location of your device in the form ofatimeline. Wondering how?\nStory first published: Friday, January 11, 2019, 7:06 [IST]


পরবর্তী ৩০ বছরের মধ্যে হয়তো বাংলাদেশে কোন হিন্দু থাকবে না – State Watch\nBy স্টেটওয়াচ ডেস্ক মার্চ ১৮, ২০২১ Updated: মার্চ ২৩, ২০২১ No Comments10 Mins Read\nবিকাশ মজুমদার : হিন্দুদের মর্মান্তিক বেদনার কাহিনী শুরু করতে হবে তৎকালীন পূর্বপাকিস্তান বা বর্তমান বাংলাদেশের নোয়াখালী গণহত্যার মধ্য দিয়ে। নোয়াখালীর গণহত্যা আগামী দিনগুলোতে বাংলাদেশের হিন্দু নিধনের ভূমিকা মাত্র। অক্সফোর্ড কেলগ কলেজের ইতিহাস বিভাগের সহযোগী অধ্যাপক ইয়াসমিন খান ইয়েল ইউনিভার্সিটি প্রেস থেকে ২০০৮ সালে প্রকাশিত The Great Partition: The Making of India and Pakistan বইতে লিখেছেন বাংলাদেশের দক্ষিণ-পূর্বাঞ্চলের জেলা নোয়াখালীতে ১৯৪৬ সালে পূর্ব-পরিকল্পিতভাবে সংগঠিত হয়ে হিন্দুদের উপর নৃশংস গণহত্যা চালায়। গণহত্যার নেপথ্যে জড়িতরা নোয়াখালীর প্রত্যন্ত অঞ্চলে হিন্দুদের যাওয়া আসার পথ আগে থেকেই থেকেই বন্ধ করে দেয়। চূড়ান্ত আক্রমণের আগে নোয়াখালীর আশেপাশের এলাকা থেকে জড়ো হতে বিপুল পরিমাণ ধর্মোন্মাদ মুসলিম জনতা। তারা ১০ অক্টোবর কোজাগরী লক্ষ্মী পুজোর দিন একযোগে মহাসমারোহে বাদ্য বাজিয়ে ঝাঁপিয়ে পড়ে স্থানীয় হিন্দুদের উপর। কয়েকদিন ব্যাপী চলমান সেই হামলায় নিহত হয় কমপক্ষে ৫০০০ হাজার হিন্দু, ধর্ষণের শিকার হয় হাজার হাজার হিন্দু নারী, কিশোরী এবং জোর করে ধর্মান্তরিত করা হয় হাজার হাজার হিন্দুকে। এতসব অত্যাচার সহ্য করতে না পেরে কোন রকমে ভারতে পালিয়ে যায় বিপুল পরিমাণ হিন্দু জনগোষ্ঠী। এমনকি হত্যা নিপীড়ন ঠেকাতে মহাত্মা গান্ধীর নোয়াখালীতে শান্তি মিশনে অবস্থানের সময়েও হিন্দুদের উপর অত্যাচার বন্ধ ছিল না, ফলে তার শান্তি মিশন ব্যর্থ হয়। হতাশ মহাত্মা গান্ধী শেষ পর্যন্ত বলতে বাধ্য হন যে, “হিন্দুরা নোয়াখালী ছাড়ো অথবা মরে যাও।” (নিউইয়র্ক টাইমস, ৮ এপ্রিল, ১৯৪৭)\nহিন্দু জনসংখ্যার ক্রমাবনতি\n১৯৪৬ পরবর্তী সময় থেকে আজ পর্যন্ত দশকের পর দশক ধরে গান্ধীর সেই কথারই পুনর্মঞ্চায়ন চলেছে বাংলাদেশে। এখানে হিন্দুরা টিকতে পারেনি। হয়ত নিহত হয়েছে, নয়ত বাধ্যতামূলক ধর্মান্তরিত হয়েছে অথবা ভারতে পালিয়ে বাঁচার চেষ্টা করেছে। ১৯৪০ সাল থেকে ধারাবাহিকভাবে হিন্দু জনসংখ্যা কমতে কমতে ২৮% থেকে ২০১১ সালে ৮.৯৬% এসে ঠেকেছে। জানিনা ২০২১ সালের আদমশুমারিতে হিন্দুদের জনসংখ্যা কত শতাংশ দাঁড়াবে। বিশেষত দুইটা দশকে হিন্দু জনসংখ্যা কমেছে সবচেয়ে দ্রুত গতিতে। প্রথমটা ১৯৪৭ সালের ভারত পাকিস্তান বিভাজনের পরে এবং দ্বিতীয়বার ১৯৭১ বাংলাদেশের মুক্তিযুদ্ধের সময়। যাইহোক, স্বাধীন বাংলাদেশের জন্মের পরেও হিন্দুদের দেশত্যাগের অগস্ত্য যাত্রা থামানো সম্ভব হয়নি। ১৯৭৪ সালে হিন্দুদের জনসংখ্যা ছিল ১৩.৫% কিন্তু ২০১১ সালে দেখা গেল হিন্দুদের জনসংখ্যা হয়ে গেছে ৮.৯৬% অর্থাৎ ৩৩% হিন্দু জনসংখ্যা কমে গেছে। ক্রমাগত কমতে থাকা হিন্দু জনসংখ্যা প্রমাণ করে কী পরিমাণ হিন্দু বিদ্বেষী পরিবেশ বিরাজ করছে এদেশে। অদ্ভুত ব্যাপার হল ধর্মান্তরিত হিন্দুরা নব্য মুসলিম হয়ে হিন্দুদের উপর বেশি অত্যাচার শুরু করে।\nঢাকা বিশ্ববিদ্যালয়ের অধ্যাপক আবুল বারাকাতের ২০১৬ সালে প্রকাশিত The Political Economy of Reforming Agriculture: Land Water Bodies in Bangladesh বইতে উল্লেখ করেছেন, “আগামী ৩০ বছরে হয়ত বাংলাদেশে কোন হিন্দু জনসংখ্যা থাকবে না।” গত ৪৯ বছরে এদেশ থেকে হিন্দু নিশ্চিহ্ন হয়ে যাওয়ার হার এবং প্রবণতা বিশ্লেষণ করে তিনি এমন সিদ্ধান্তে আসেন। আবুল বারাকাতের গবেষণায় দেখা যাচ্ছে ১৯৬৪ থেকে ২০১৩ সাল পর্যন্ত ধর্মীয় সহিংসতার শিকার হয়ে ১ কোটি ১৩ লাখ বাংলাদেশ ছেড়ে ভারতে চলে যেতে বাধ্য হয়েছে।\nহিন্দু জনসংখ্যার ক্রমাবনতির রেখাচিত্র\nহিন্দুদের বিরুদ্ধে সহিংসতা সমস্ত সীমা ছাড়িয়ে যায় বাংলাদেশের স্বাধীনতা যুদ্ধের সময়। নিশ্চিতভাবেই বাংলাদেশের হিন্দু সম্প্রদায়ের সবচেয়ে ভয়ানক সময় কেটেছে তখন, তারা নৃশংস গণহত্যার শিকার। ১৯৭১ সালের ১ নভেম্বর যুক্তরাষ্ট্রের সিনেট জুডিশিয়ারি কমিটিতে পেশকৃত সিনেটর এডওয়ার্ড কেনেডি এক রিপোর্টে বলেছেন, “মাঠ পর্যায়ের প্রতিনিধিদের লেখা, সাংবাদিকদের নিজ চোখে দেখা নির্মমতা, ওয়ার্ল্ড ব্যাংকের মত আন্তর্জাতিক প্রতিষ্ঠানের দলিলের মাধ্যমে যুক্তরাষ্ট্র সরকারের হাতে পৌঁছায় পূর্ব বঙ্গের ধংসযজ্ঞ ও হত্যার ইতিবৃত্ত”। পাকিস্তানি সেনাবাহিনী সবচেয়ে মারাত্মক আঘাত করে হিন্দু সম্প্রদায়ের উপর, পাকিস্তানি সেনাবাহিনীর দোসর স্থানীয় আলবদর, রাজাকার, শান্তি কমিটি হিন্দুদের ঘরবাড়ি, দোকান, ব্যবসা প্রতিষ্ঠান, টাকাপয়সা লুট করে নেয়, জবর দখল করে তাদের ভূসম্পত্তি। হিন্দুদের নামের তালিকা করে তাদেরকে হত্যা করে, কোথাও কোথাও হিন্দুদের বাড়িতে হলুদ রঙ দিয়ে ‘হিন্দু’ লিখে চিহ্নিত করে রাখে। ইসলামাবাদের সরাসরি নির্দেশে সরকারিভাবে হিন্দুদেরকে অবরুদ্ধ করে রাখা হয়। প্রিন্সটন ইউনিভার্সিটির রাজনীতি ও আন্তর্জাতিক বিষয়ের সহকারী অধ্যাপক Gary Bass ভিনটেজ প্রকাশনী থেকে ২০১৪ সালে প্রকাশিত The Blood Telegram বইতে ঢাকার তৎকালীন আমেরিকান কনসাল জেনারেল Archer Blood’র উদ্ধৃতি দিয়ে বলেন, “আন্তর্জাতিক নেতৃত্বের নৈতিক দায়িত্ব পাকিস্তানের হিন্দু সম্প্রদায়কে গণহত্যার জন্য পাকিস্তানকে দোষী সাব্যস্ত করা।” বাংলাদেশের গণহত্যার রাজনৈতিক বিতর্ক নিয়ে ৫ এপ্রিল ২০১৬ সালে নিউইয়র্ক টাইমসে মন্তব্য কলামে সাংবাদিক এবং মানবাধিকার কর্মী ডেভিড বার্গম্যান হিন্দু গণহত্যা প্রসঙ্গে লিখেছেন, “কোন সন্দেহ নেই পাকিস্তানী সেনাবাহিনীর হাতে অসংখ্য মানুষ সহিংসতার শিকার হয়েছে, ধর্ষণ হয়েছে, মানুষ ভিটেমাটি ছাড়া হয়েছে, পাইকারি হারে বেসামরিক মানুষ নিহত হয়েছে। পাকিস্তানী সেনাবাহিনীকে গণহত্যায় স্থানীয়ভাবে সাহায্য করেছে পাকিস্তানপন্থী রাজাকার, আলবদর, আলশামস, শান্তি কমিটি ইত্যাদি মিলিশিয়া বাহিনী। এদের মধ্যে কিছু ছিল জামায়তি ইসলামের ছাত্র সংগঠন, যারা এখনো বাংলাদেশের শক্তিশালী রাজনৈতিক দল। গবেষণায় দেখা যাচ্ছে জামায়তি ইসলামের সহিংসতা ছিল বিশেষত হিন্দু সম্প্রদায়ের উপর।”\n৭১-এ বাংলাদেশে মোট জনসংখ্যার ১০ ভাগের চেয়ে সামান্য বেশি ছিল হিন্দু জনসংখ্যা। কিন্তু ধর্ষিতাদের মধ্যে ৪২ ভাগ ছিল হিন্দু রমণীরা। যাদের মধ্যে ৪৪ ভাগ ছিলেন অবিবাহিত নারী। অর্থাৎ; কুমারী হিন্দু নারীরাই ছিলেন ধর্ষকদের প্রধান লক্ষ্যবস্তু। পাকিস্তানীদের এসব কাজে সাহায্য সহযোগিতা করেছে স্থানীয় দালাল, রাজাকার ও ধর্মীয় নেতারা। (সূত্র- মুক্তিযুদ্ধ ও তারপর একটি নির্দলীয় ইতিহাস-গোলাম মুরশিদ)\nযুদ্ধ পরবর্তীতে পাকিস্তান আর্মির ব্যর্থতার কারণ ও প্রতিকার জানতে চেয়ে পাকিস্তান সরকার প্রধান বিচারপতি হামুদ-উর-রহমানের নেতৃত্বে একটা ফ্যাক্ট ফাইন্ডিং কমিশন গঠনে করে। হামুদ-উর-রহমান কমিশন সরকারের কাছে প্রতিবেদনে বাংলাদেশের স্বাধীনতা যুদ্ধের হতাহতের সংখ্যা উল্লেখ করে মাত্র ২৬০০০ জন, যেটা নিতান্তই হাস্যকর অপলাপ, নির্লজ্জ মিথ্যাচার। যেখানে আন্তর্জাতিক গণমাধ্যমে প্রকাশিত হয়েছে ৩০ লাখ মানুষের নিহতের খবর। যদিও ব্রিটিশ ভারতের বিহারে জন্ম নেয়া হামুদ-উর-রহমানের উল্লেখযোগ্য সময় কেটেছে বাংলাদেশে, এমনকি তিনি ঢাকা বিশ্ববিদ্যালয়ের ভাইস চ্যান্সেলরও ছিলেন।\nবাংলাদেশের হিন্দুদের সাংবিধানিক পরিচয়\n১৯৪৭ সালের দেশভাগের পর থেকে অবিভক্ত পাকিস্তান বা বাংলাদেশে হিন্দুদেরকে দ্বিতীয় শ্রেণীর নাগরিক পরিচয়ে সন্তুষ্ট থাকতে হয়েছে। পাকিস্তান জন্মের পরেই দেশটির সাংবিধানিক পরিচয় হলো ইসলামিক প্রজাতন্ত্রের শাসনব্যবস্থা, ফলে হিন্দু জনগোষ্ঠী রাষ্ট্রীয়ভাবে সমান নাগরিক সুবিধা ভোগ করতে পারেনি, সামাজিকভাবেও এত সূক্ষ্মভাবে বৈষম্যের শিকার হয়েছে যে এটা খালি চোখে দেখা যায় না, শুধু এই অনুভবের জন্য নিজেকে হিন্দু হয়ে দেখতে হয়।\n১৯৭১ সালে পাকিস্তানের সাথে রক্তক্ষয়ী যুদ্ধের পর বঙ্গবন্ধু শেখ মুজিবুর রহমান নতুন বাংলাদেশের সংবিধানে ১৯৭২ সালে রাষ্ট্র প০অরিচালনার অন্যতম মূলনীতি হিসেবে ধর্মনিরপেক্ষতা গ্রহণ করেন। কিন্তু সেটা অতি স্বল্প সময়ের জন্য স্থায়ী ছিল। ১৯৭৫ সালে সামরিক অভ্যুত্থানের মধ্য দিয়ে শেখ মুজিবুর রহমান সপরিবারে নৃশংসভাবে নিহত হলে বাংলাদেশের ধর্ম নিরপেক্ষতা ইসলামিক রিপাবলিক অফ বাংলাদেশে পরিণত হয়।\nসামরিক অভ্যুত্থানের পর ক্ষমতায় আসলেন জেনারেল জিয়াউর রহমান। তিনি ক্ষমতায় এসেই বাংলাদেশের সংবিধানের চারটি মূল স্তম্ভের অন্যতম উপাদান ধর্মনিরপেক্ষতা বাতিল করে সংবিধানকে পঞ্চমবারের মত সংশোধন করে ১৯৭৯ সালের ৬ এপ্রিল সংবিধানের মুখবন্ধে যুক্ত করে দিলেন দেশের রাষ্ট্রীয় ধর্ম হবে ইসলাম। পরবর্তীতে আরেকটি সামরিক অভ্যুত্থানে বাংলাদেশের রাষ্ট্রীয় ক্ষমতায় বসলেন জেনারেল হুসেইন মুহম্মদ এরশাদ। তিনি ক্ষমতায় এসেই সংবিধান কেটেছিঁড়ে ৮ম সংশোধনীতে আর্টিকেল ২(ক) ধারা যুক্ত করে ইসলামকে বাংলাদেশের রাষ্ট্র ধর্ম ঘোষণা করলেন। হিন্দু, বৌদ্ধ, খ্রিস্টান ও অন্যাব্য ধর্মবিশ্বাসীদের জন্য সান্ত্বনার মলম হিসেবে আরেকটা লেজুড় জুড়ে দিলেন, “তবে বাংলাদেশে অন্য ধর্মের লোকেরাও তাদের নিজ নিজ ধর্মবিশ্বাস শান্তি ও সম্প্রীতির সাথে যথাযোগ্য মর্যাদায় পালন করতে পারবে”।\nপরবর্তীতে ২০১১ সালে সংবিধানের ১৫তম সংশোধনীর মাধ্যমে শেখ হাসিনা ক্ষমতায় এসে সংবিধানে ইসলামকে রাষ্ট্র ধর্মের মর্যাদায় বহাল রেখেই ধর্মনিরপেক্ষতার এক অদ্ভুত মিশেল তৈরি করলেন, উপরন্তু সংবিধানের মুখবন্ধেরও কোন পরিবর্তন করলেন না। রাষ্ট্রীয়ভাবে একটা নির্দিষ্ট ধর্মকে পৃষ্ঠপোষকতা দেয়ার কারণে অন্যান্য ধর্মগুলোর চর্চা হয়ে গেল সংকুচিত এবং সেই ধর্মের অনুসারীরা হয়ে গেল দ্বিতীয় শ্রেণীর নাগরিক।\nশুধু তাই নয়, ১৯৯৩ সালে বিএনপি সরকার কিছু বৈষম্যমূলক আইন তৈরি করে। স্বরাষ্ট্র মন্ত্রণালয় থেকে দেশের সকল বাণিজ্যিক ব্যাংকগুলোকে নির্দেশ দেয় হিন্দুরা যাতে তাদের ব্যাংক একাউন্ট থেকে টাকা তুলতে না পারে এবং ভারতের সাথে সীমান্তবর্তী জেলাগুলোতে হিন্দুদেরকে ঋণ দেয়ার ব্যাপারে নিষেধাজ্ঞা আরোপ করে।\nসাম্প্রদায়িক সহিংসতা এবং ধর্মীয় হুমকি\nসাংবিধানিকভাবে দ্বিতীয় শ্রেণীর কারণে হিন্দুদের অবস্থা হয়ে পড়ল নাজুক। সংসদ নির্বাচনের সময়, সামাজিক অস্থিরতার দিনে হিন্দুদের উপর সংঘবদ্ধ সাম্প্রদায়িক হামলা হয়ে দাঁড়াল নিত্যনৈমিত্তিক ঘটনা। এমনকি ব্যক্তিগত আক্রোশ মেটানোর সুযোগ।\nদেশ স্বাধীনের পর সবচেয়ে বড় আঘাত আসে ভারতে ১৯৯২ সালে বাবরি মসজিদ ভাঙার পরে। সারাদেশে মুসলিম জনতা প্রতিবাদ মিছিল বের করে, কিন্তু সেই প্রতিবাদী মিছিল প্রতিহিংসায় পরিণত হতে বেশি সময় লাগে না। দেশের প্রতিটি হিন্দু অধ্যুষিত এলাকার হিন্দুদের বাড়িঘর লুট করা হয়, জ্বালিয়ে দেয়া হয় ব্যবসা প্রতিষ্ঠান, ভাঙা হয় মন্দির। পুলিশ ঠুঁটো জগন্নাথের মত নীরব দর্শকের ভূমিকা পালন করে, কোথাও উন্মত্ত জনতাকে নিবৃত করার চেষ্টা পর্যন্ত করেনি। সেই সহিংসতায় কী পরিমাণ ক্ষয়ক্ষতি হয়েছিল তার নির্ভরযোগ্য খতিয়ান কোনদিন জানা যাবে না। তসলিমা নাসরিনের ‘লজ্জা’ বইটিতে চিত্রিত হয়েছে সাম্প্রদায়িক হামলার ভয়াবহতা কতটা প্রকট। লজ্জা লেখার কারণে মৌলবাদীরা তসলিমা নাসরিনের ফাঁসি দাবী করে এবং বইটিকে নিষিদ্ধ করে।\nখালেদা জিয়ার নেতৃত্বে ২০০১ সালের জাতীয় সংসদ নির্বাচনে বিজয়ের পর বিএনপি সমর্থক সারাদেশে সাম্প্রদায়িক হামলার বিষ-বাষ্প ছড়িয়ে দেয়। দেশের বিভিন্ন স্থানে প্রায় ১৫০ দিন ক্রমাগত হিন্দুদের উপর হামলা চালায়। বাংলাদেশের বিচার বিভাগীয় তদন্ত কমিটি ১৮০০০ বড় ধরণের অপরাধের প্রতিবেদন পেশ করেন। তখন সহস্রাধিক নারী ধর্ষণের শিকার হন এবং এরমধ্যে ২০০ জন নারীকে দলবদ্ধভাবে ধর্ষণ করে। সেই সময় পূর্ণিমা নামের একটি বাচ্চা মেয়েকে কয়েকজন মিলে ধর্ষণ করে। মেয়ের জীবন বাঁচাতে অসহায় মা ধর্ষকদের পা’চেয়ে ধরে বলেছিল; আমার মেয়েটা ছোট তোমরা একজন একজন করে যাও! ২০০১-এর পর ভিন্ন সম্প্রদায়ের উপর হামলার বিচার একমাত্র পূর্ণিমা পেয়েছে তাও ১০ বছর পর ৪ মে ২০১১ তে! এরকম হাজারো পূর্ণিমা নির্যাতিত হয়েছেন, নীরবে দেশ ত্যাগ করেছেন। বাবরি মসজিদের সময় বাংলাদেশের পত্রিকা ও সরকার যেহেতু ধামা-চাপা দিয়ে দিয়েছে সেহেতু সেই সময়টা বুঝতে আমাদের সহায়তা করবে ২০০১ সালের ঘটনাগুলি। ২০০১ সালের পর কী হয়েছিল নিম্নে ছবির মাধ্যমে তার ক্ষুদ্র একটি অংশ তুলে ধরা হলা। ২০১১ সালের ২ ডিসেম্বর ডেইলি স্টারের প্রতিবেদনে প্রকাশিত হয় বিএনপি জামাত জোট সরকার গঠন করার পরে অত্যাচারে অতিষ্ঠ হয়ে ৫ লাখ হিন্দু ভিটেমাটি, ঘরবাড়ি, ফসলের জমি, বাজারের দোকান, সহায়সম্পত্তি ফেলে রেখে ভারতে পালিয়ে যায়। (The Daily Star,2December 2011; Hindu American Foundation report).\n২০১৩ সালে আন্তর্জাতিক অপরাধ বিচার আদালত কয়েকজন জামায়াত নেতাকে ১৯৭১ সালে মুক্তিযুদ্ধের সময় মানবতার বিরুদ্ধে যুদ্ধাপরাধে দোষী সাব্যস্ত করলে বিএনপি জামায়াত সমর্থক হিন্দুদের উপর হামলা করে প্রতিশোধ নেয়। হিন্দুদের বাড়িঘর জ্বালিয়ে দেয়, ব্যবসা প্রতিষ্ঠান লুট করে, মেয়েদেরকে অপহরণ করে, ধর্ষণ করে, মন্দির ভেঙে ফেলে। সেই সময় সারাদেশে ৫০টি মন্দির ধ্বংস হয় এবং ১৫০০ বাড়িঘরে আগুন ধরিয়ে দেয়। হিন্দু ধর্ম চর্চার জন্য সাধু, সেবাইতদেরকে লক্ষ্য করে নিয়মিত হামলা চলতে থাকে। ২০১৬ সালের ফেব্রুয়ারিতে পঞ্চগড়ের দেবীগঞ্জের গৌড়ীয় মঠের সেবাইত ৫৫ বছর বয়স্ক যজ্ঞেশ্বর রায়কে ইসলামিক জঙ্গিরা কুপিয়ে ধড় থেকে মাথা বিচ্ছিন্ন করে ফেলে। হতভাগ্য সাধু তখন পুজোর প্রস্তুতি নিচ্ছিলেন।\nবাংলাদেশে হিন্দুদের অনিরাপদ জীবনযাপনের আগুনে ঘি ঢালে সরকারের আইন ব্যবস্থা। তাদের ভঙ্গুর জীবনের মতই তাদের সহায় সম্পত্তিও নিরাপদ নয়। ১৯৬৫ সালের ইন্দো-পাকিস্তান যুদ্ধের পর পাকিস্তান শত্রু সম্পত্তি নামের এক হিংসাত্মক আইন পাশ করে। ফলে রাতারাতি দেশের হিন্দুদের সম্পত্তি হয়ে গেল শত্রু সম্পত্তি। বাংলাদেশ জন্মের পর শত্রু সম্পত্তি আইনকে নতুন বোতলে পুরনো মদের মত অর্পিত সম্পত্তি নামে পরিবেশন করা হয়। ১৯৬৫ সাল থেকে শত্রু সম্পত্তি হিসেবে জবরদখল করে নেয়া সম্পত্তি আর হিন্দুদেরকে ফেরত দেয়া হয় না। একটা দেশের আইন কীভাবে নাগরিকের জীবন সংকুচিত দুর্বিসহ করে দিতে পারে তার উৎকৃষ্ট উদাহরণ শত্রু সম্পত্তি তথা অর্পিত সম্পত্তি আইন। হিন্দু জনগোষ্ঠী নিজেদের সম্পত্তি নিজেরাই ভোগের ক্ষমতা হারায়।\nবাংলাদেশ সরকারের অবসর প্রাপ্ত অতিরিক্ত সচিব রবীন্দ্রনাথ ত্রিবেদী এশিয়ান ট্রিবিউন ২৯ মে, ২০০৭ সালে “শত্রু সম্পত্তি থেকে অর্পিত সম্পত্তিতে উত্তরণ” প্রবন্ধে লিখেছিলেন, “২০০১ সালে আওয়ামীলীগ অর্পিত সম্পত্তি আইন রদ করে হিন্দুদের সম্পত্তি হিন্দুদের ফিরিয়ে দেয়ার প্রচেষ্টা করে কিন্তু এটা ছিল নেহাত একটা রাজনৈতিক খেলা এবং ভোটের চালাকি। লোক দেখানোর ব্যর্থ চেষ্টা। অর্পিত সম্পত্তি বেশীরভাগই এখন পর্যন্ত বিভিন্ন রাজনৈতিক নেতাদের দখলে। ফলে আইনি জটিলতায় সেই সম্পত্তি আর মালিকের কাছে হস্তান্তর সম্ভব হয় নি। প্রায় ১ কোটি ২০ লাখ হিন্দু পরিবার শত্রু বা অর্পিত সম্পত্তি আইনের দুর্ভোগের শিকার। হিন্দু জনগোষ্ঠী এদেশে প্রায় ২০ লাখ একর ভূসম্পত্তি হারিয়েছে। সব সরকারের আমলেই হিন্দুদের ভূসম্পত্তি জবরদখল হয়েছে কিন্তু বিএনপির ২০০১ আমলে তার মাত্রা ছিল সীমাহীন”। বর্তমান সরকার যেহেতু মদিনা সনদে দেশ চালাচ্ছে এবং দেশের ধর্মীয় চেহারা এতটাই প্রকট হয়ে উঠেছে যে স্পষ্টতই ১৯৭২ এর সংবিধানে আওয়ামীলীগ নিজেও ফিরে যেতে ইচ্ছুক নয়।\nআওয়ামীলীগ পরের মেয়াদে ক্ষমতায় এসে ২০০১ সালের বিএনপির দমন নিপীড়নের বিচার বিভাগীয় তদন্ত করে হিন্দুদের কিছুটা আশার প্রতিশ্রুতি দিয়েছিল। মুনতাসির মামুন, শাহরিয়ার কবির, সুলতানা কামাল এবং মানবাধিকার সংগঠনগুলো সাম্প্রদায়িক হামলায় ক্ষতিগ্রস্ত এলাকা পরিদর্শনে যান, আক্রান্ত পরিবারের সাথে কথা বলেন এবং প্রতিবেদন পেশ করেন। দেশের বিশিষ্ট নাগরিকদের উদ্যোগে সংখ্যালঘুদের নিরাপত্তা নিশ্চিত করার জন্য সরকারের কাছে আবেদন জানানো হয়। কিন্তু হিন্দুদের ভেঙে যাওয়া মনোবল পুন-প্রতিষ্ঠার জন্য আওয়ামীলীগের পক্ষ থেকে তেমন ফলপ্রসূ বা কার্যকর পদক্ষেপ গ্রহণ করা হয় না।\nএই ভূখণ্ডে হিন্দুরা ১৯৪৭ সাল থেকেই অকল্পনীয় অত্যাচার সহ্য করে ধুঁকে ধুঁকে এখনও টিকে আছে। তারা চলমান নীরব গণহত্যার শিকার, তাদের সহায় সম্পত্তি অবৈধভাবে বেদখল হয়ে যাচ্ছে। প্রতিদিন কোথাও না কোথাও মন্দির ভাঙা হচ্ছে, তাদের নারীরা যৌন লালসা ও প্রতিহিংসার শিকার। তাদেরকে নিজ ভূমি থেকে উৎখাত করে দেশ ছেড়ে ভারতে চলে যাওয়ার হুমকি দেয়া হয়। বাংলাদেশে তাদের দেখার কেউ নেই।\nবিকাশ মজুমদার সাম্প্রদায়িকতা\nমুসলমান হতে ৫০ হিন্দু বাড়িতে বেনামে চিঠি, আতঙ্কে আছেন সংখ্যালঘুরা\nসুনামগঞ্জে হিন্দুদের বাড়িঘরে হামলা: প্রধান আসামি যুবলীগ নেতা গ্রেফতার


মুম্বই শহরের এ কী দশা! | মাল্টিমিডিয়া | DW | 30.08.2017\nমুম্বই শহরের এ কী দশা!\nঅচল বাণিজ্যিক রাজধানী\nমঙ্গলবার সারাদিনই টানা বৃষ্টি হওয়ায় মুম্বইয়ের বেশিরভাগ রাস্তা ডুবে গেছে পানিতে৷ শহরের বিভিন্ন এলাকায় কোমর পর্যন্ত পানি জমে যায়৷ শহরের অনেক লোক অফিসে ও বন্ধুবান্ধবের বাড়িতে রাত কাটাতে বাধ্য হন৷ বৃষ্টি আর জলাবদ্ধতার কারণে শহরজুড়ে সৃষ্টি হয় অসহনীয় যানজটের৷ বৃষ্টির ধাক্কায় কার্যত অচল হয়ে পড়ে ভারতের বাণিজ্যিক রাজধানী৷\nস্বাভাবিকের চেয়ে ন’গুণ বৃষ্টি\nমঙ্গলবার মুম্বইয়ের কোনো কোনো এলাকায় বৃষ্টি হয়েছে প্রায় ৩০০ মিলিমিটার৷ আবহাওয়া অফিস বলছে, বর্ষা মৌসুমে মুম্বইয়ে একদিনে স্বাভাবিক যে পরিমাণ বৃষ্টি হয়, মঙ্গলবার তার চেয়ে ন’গুণ বেশি বৃষ্টি হয়েছে৷\nব্যাহত যান চলাচল\nশহরের বেশিরভাগ রাস্তা জলমগ্ন হয়ে পড়ায় অনেক স্থানে গাড়ি নষ্ট হয়ে অসহনীয় যানজটের সৃষ্টি হয়৷ বাধাগ্রস্ত হয়েছে ট্রেন চলাচলও৷ গতকাল বিমানবন্দরের সব কার্যক্রমও বন্ধ থাকলেও আজ তা স্বাভাবিক হয়েছে৷ এ জলাবদ্ধতাকে ২০০৫ সালে মুম্বইয়ের বন্যার সঙ্গে তুলনা করা হচ্ছে৷\nএই অবস্থার মধ্যে শহরের স্কুল-কলেজে ছুটি ঘোষণা করেছে রাজ্য সরকার৷ পানি অপসারণ করে সড়কগুলো চলাচলের উপযোগী করতে কাজ করছে কর্তৃপক্ষ৷\n১২টি রাজ্যে সতর্কতা\nপ্রবল বর্ষণের ফলে নতুন করে ১২টি রাজ্যে বন্যা সতর্কতা জারি করেছে দিল্লির আবহাওয়া অফিস৷ মধ্যপ্রদেশ, মহারাষ্ট্র, গুজরাট, গোয়া, ছত্তিশগড়, তেলঙ্গানা, অন্ধ্রপ্রদেশ, তামিলনাড়ু, কেরালা, দমন ও দিউ, রাজস্থান, কর্নাটক-সহ দেশের মোট ১২টি রাজ্যে আগামী তিন দিনে ভারী থেকে অতি ভারী বৃষ্টি হতে পারে বলে জানিয়েছে আবহাওয়া অফিস৷\nনদীর পানি বইছে বিপদসীমার উপর দিয়ে\nআবহাওয়া অফিস বলছে, ঐ ১২টি রাজ্যের ১৪টি নদীর পানি বিপদন সীমার উপর দিয়ে বইছে৷ মাহি, সবরমতী, গোদাবরী, কৃষ্ণা, তাপি, বানাস নদী ৯০-৯৪ শতাংশ জলপূর্ণ৷ ভারী বৃষ্টিপাত শুরু হলে অল্প সময়েই উপচে পড়বে এ সব নদীর পানি৷ ফলে ৪৮ থেকে ৭২ ঘণ্টার মধ্যে বন্যা পরিস্থিতি তৈরি হতে পারে এই রাজ্যগুলিতে৷\nমঙ্গলবার ঘরের বাইরে কাউকে না বেরনোর পরামর্শ দেন মহারাষ্ট্রের মুখ্যমন্ত্রী৷ প্রবল বৃষ্টিতে বাড়ি ধসসহ কয়েকটি দুর্ঘটনায় মৃত্যু হয়েছে ছয় জনের৷\nবন্যার পানি কমছে, বাড়ছে দুর্ভোগ 04.08.2020\nকি-ওয়ার্ডস ভারত, মুম্বই, বন্যা, বৃষ্টিপাত, পানি, জলমগ্ন, প্লাবিত, মৃত্যু